AMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lithuanian Malagasy Maltese Myanmar Norwegian Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Xhosa Zulu\nKUBUZYA-BUZYA | DAVEY LOOS\nBa Dr. Davey Loos mbaasyaazibwene mumakani aasayaansi baku Belgium. Aciindi cimwi, bakali kuzumbauzya kuti naa Mulengi nkwali, calo cakapa kuti batalike kusyoma mukusanduka kwazyintu. Mukuya kwaciindi, bakacinca mbobakali kuyeeya. Ncinzi cakapa syaazibwene ooyu kulanga-langa zyintu nzyaakali kusyoma kujatikizya matalikilo aabuumi? Balembi ba Sinsimuka! bakababuzya ba Dr. Loos kujatikizya lusyomo lwabo alimwi asayaansi.\nIno mwakatalika buti kuvwuntauzya makani aasayaansi?\nCiindi nindakali kuyunivesiti, ndakasala kwiiya chemistry. Ndakali kuyandisisya kapati kubuzyiba busani bwamumubili bwiitwa kuti protein alimwi amisamu iijanika muzyintu zipona yiitwa kuti nucleic acid, zyalo izikatazya kapati kumvwisya. Mukuya kwaciindi, ndakatalika kukkomanina kwiiya mbotuubelesya mumuni wazuba tuzunda tumwi.\nSena mwakali kusyoma muli Leza?\nNindakali mwana ndakali kusyoma muli Leza. Pele nikwakainda ciindi, ndakaunka kucikolo ciitwa kuti Catholic University of Leuven, kwalo nkondakaiya kuti zyintu zyoonse zipona zyakaba akaambo kakusanduka kwazyintu. Makani aali boobu, bamayi bakali kwayiisya munzila iikatazya kumvwisya. Bakali basyaazibwene musayaansi, calo cakandipa kuzisyoma nzyobakali kuyiisya. Mukuya kwaciindi, cakandiyumina kusyoma kuti Leza nkwali.\nNcinzi cakapa kuti mutalike kulanga-langa matalikilo aabuumi?\nMu 1999, ndakabonana amweenzuma ngondakali kwiiya limwi kucikolo iwakaba Kamboni wa Jehova, kumane ndakaunka anguwe kumiswaangano yabo. Alimwi aciindi ncicona eeco, Kamboni wa Jehova umwi wakandiswaya akundisiila bbuku lyamu Cingisi lijisi mutwe wakuti: Is There a Creator Who Cares About You? *\nIno bbuku eelyo mwakali kulibona buti?\nNdakakkomana kapati kubona buvwuntauzyi bwakacitwa mubbuku eelyo. Kumane, ndakatalika kuzumbauzya kuti naa njiisyo yakusanduka kwazyintu ilapandulula mbozyakalengwa zyintu nzyotubona.\nIno nzilenge nzi zyakamukkomanisya kapati?\nMulimo wangu mbuli syaazibwene musayaansi wakali kubikkilizya akwiiya mbotupangidwe tuzunda tujanika mulwizi itwiitwa kuti cyanobacteria, ootu ntuzunda tusyoonto kapati itulipangila buya cakulya. Basikuvwuntauzya bamwi basyoma kuti tuzunda ootu ntotwakali twakusaanguna kubako aano aanyika. Kwiinda mukubelesya nguzu zizwa kuzuba, ootu tuzunda tulapanga cakulya munzila iikatazya kapati kumvwisya, ikusandula meenda alimwi amuya wa carbon dioxide kuba cakulya. Ndakagambwa kapati kubona tuzunda ootu mbotukonzya kukwaba akuuyobola nguzu zyamumuni.\nMatuvwu aalo abelesya mumuni wazuba kupanga cakulya. Aboobo, ino ncinzi cigambya kapati kujatikizya tuzunda ooto?\nMbomuyaabuya ansi mulwizi, mumuni wazuba awalo ulaceya. Aboobo, tuzunda itukkala kunsi aalwizi tulacikonzya kuukwaba mumuni uuli woonse nouceya buti kwiinda mukubelesya cibeela camubili cilaanguzu kapati icibelesyegwa kukwaba mayuwe. Mumuni ngotukwaba tuzunda ootu ulatumwa kuzibeela zyamubili zili aanguzu kapati, imupangilwa cakulya. Ooku kucikonzya kukwaba akuyobola mumuni kwatuzunda ootu kwakabakkomanisya kapati basikupanga masola. Masimpe ngakuti, nzila zibelesyegwa atuzunda ootu tazikonzyi kweezyanisyigwa azijanika mumasola.\nIno eeco cakamupa kusinizya nzi?\nNdakali kubona mbuli basikupanga-panga zyintu mbobasola kwiiya kuzwa kububambe bujanwa muzyintu zipona, alimwi eeci cakandipa kusinizya kuti buumi bweelede kuti bwakatalisyigwa a Leza\nNdakali kubona mbuli basikupanga-panga zyintu mbobasola kwiiya kuzwa kububambe bujanwa muzyintu zipona, alimwi eeci cakandipa kusinizya kuti buumi bweelede kuti bwakatalisyigwa a Leza. Lusyomo lwangu tiilwakayeeme azyintu nzindakaiya musayaansi. Pele lwakayeeme akwiiya Bbaibbele cakusitikila.\nNcinzi cakamupa kusyoma kuti Bbaibbele lyakazwa kuli Leza?\nAkati kazyintu zinji, cintu cakandipa kusyoma nkuzuzikizyigwa kwabusinsimi bwamu Bbaibbele. Mucikozyanyo, kakucili myaanda yamyaka kumbele, Isaya wakapandulula kabotu-kabotu icakali kuyoocitika kujatikizya lufwu alimwi akuzikkwa kwa Jesu. Tulizyi kuti businsimi oobu bwakalembwa katanafwa Jesu, akaambo kabbuku Lyakuvwunga lya Isaya ilyakajanwa ku Qumran, lyalo ilyakalembwa myaka minji Jesu katanazyalwa.\nBusinsimi oobo bwaamba kuti: “Wakabikwa mukabanda antoomwe abasizibi, wakazikwa amuvubi.” (Isaya 53:9, 12) Cigambya ncakuti, Jesu wakajaigwa azigwebenga, pele wakazikwa mucuumbwe camukwasyi uuvwubide. Eeci ncikozyanyo comwe buyo cabusinsimi bunji bwakazuzikizyigwa ibwakandipa kusyoma kuti Bbaibbele lyakalembwa kwiinda mukusololelwa a Leza. (2 Timoteyo 3:16) Mukuya kwaciindi, ndakaba Kamboni wa Jehova.\nNkaambo nzi ncomukkomene kuba Kamboni wa Jehova?\nLusyomo lwesu talukazyanyi amakani aasayaansi\nLusyomo lwesu talukazyanyi amakani aasayaansi. Alimwi injiisyo nzyotutobela zizwa mu Bbaibbele. Mbuli Kamboni wa Jehova, ndilikkomene kwaambila bamwi mulumbe wamu Bbaibbele uumbulizya alimwi akubagwasya kujana bwiinguzi kumibuzyo yabo.\n^ munc. 9 Ilyakamwaigwa a Bakamboni ba Jehova.


Ba Nephilimu bamu Bbaibbele: Hena Yahuwah Mujayi uusondokede naa Mulengi wa Luyando? Print\nBa Nephilimu bamu Bbaibbele: Hena Yahuwah Mujayi uusondokede naa Mulengi wa Luyando?\nCiindi aciindi, bantu batamuzyi leza abasyaatulengwalengwa batamikizya Mwami Yahuwah a Jwi Lyakwe mulandu wabujayi kumwi kabati,\nLeza wa Cizuminano Cakale muntu mujayi uusondokede! Tee kayi Walo nguwakalailila kuzimaanya masi manjaanji mu Cizuminano Cakale kakwiina kaambo ncibaacita bantu aabo bakali kukkala muzisi eezyo! Mwati inga kali Leza waluyando ncobeni ooyo!”\nEeci cibalo citobela ansi aawa ncecaambwa ziindi zinjaanji mukutabilila zwanga eeli lyakaleka kale akukasaala. Mucibalo eeci, Mwami Yahuwah ulailila bana ba Isilayeli kuti bajaile limwi akuzimaanya lunyungu lwa masi aali ciloba:\nLino Mwami Yahuwah, Leza wanu uyoomunjizya munyika eeyo njimuyookkala, alimwi uyoomutandila misyobo iili munyika eeyo. Uyootanda misyobo iili ciloba yanguzu kwiinda ndinywe, misyobo ya Bahiti, Bagegasyi, Baamoli, Bakkenani, Bapelezi, Bahivi, alimwi a Bajebusi. Mwami Yahuwah, Leza wanu aakwaaba bantu aaba kulindinywe, muleelede kuti mukabajaye boonse buyo mbobabede. Mutakapangi cizuminano ambabo, nikuba kubabeda aalubomba pe. Mutakakwatani ambabo, alimwi mutakalekeli bana banu kuti bakakwatane ambabo pe, nkaambo inga bayooiisya bana banu nzila zyakukomba baleza bambi akubalesya kukomba Mwami Yahuwah, Leza wanu. Aawo Mwami Yahuwah inga wamunyemena akumunyonyoona cakufwambaana. Mboobu mbomweelede kucita kubantu aabo. Mukazimwaye zipaililo zyabo, mukapwayaule misemo yamabwe nkobapailila, mukamwayaule twaanda twamalende ooto ntobakombela alimwi mukatente mituni yabo. (Ciibalusyo 7:1-5)\nMasi aaku Kanaani Kaataninga Lwanwa bana Isilayeli\nAayo masi aali ciloba aakajayigwa akali:\nMucibalo citobela ansi aawa, Mwami, Yahuwah ulasalazya akataa masi kuti ngaali masi aakeelede kujayigwa (masi aaba Kkenani) ayaayo aakeelede kubedwaa luzyalo.\nEelyo mwaswena afwiifwi amunzi ooyo ngomuyanda koola, kusaanguna mubape ciindi cakuti balikombye, amwaambilizye luumuno. Kuti bazumina kujalula manjililo, bantu boonse bamumunzi ooyo balaba bazike banu, banoomubelekela lyoonse. Pele kuti tabalikombyi, alimwi balengelezya nkondo yakulwana ndinywe, amubabbaatikizye akubacingilila mumbali lyabo. Mwami Yahuwah wanu waaba munzi ooyo mumaanza aanu, mujaye baalumi boonse apanga. Pele bakaintu, bana, zintu zivwubwa azimwi zyoonse zili mumunzi ooyo, mulakonzya kuzisaala kuti zibe zyanu. Alimwi mulakonzya kubelesya eezyo Mwami Yahuwah nzyaamupa nimwasaala basinkondonyoko. Mbombuboobu mbomweelede kuyoocita kuminzi yoonse iili kulaale anyika yanu. (Ciibalusyo 20:10-15)\nKujaya akunyonyweeda limwi:\nPele kuminzi yamisyobo eeyo Mwami Yahuwah wanu njayoomupa kuti ibe lukono lwanu, mutakasiyi cintu niciba comwe cipona pe. 17Mbubonya mbuli Mwami Yahuwah wanu mbwaakamulailila, amukabanyonyweede limwi, Bahiti, Baamoli, Bakenani, Bapelezi, Bahivi a Bajebusi. 18Nkaambo inga mulaba nimuccilila ziyanza zibi nzyobacita zyakukomba baleza babo, mpawo mubisizye Mwami Yahuwah wenu (Ciibalusyo 20:16-18)1\nNkaambo nzi Mwami Yahuwah ncaakasalaula akwaandaanya akataa masi aa Kkenani amasi amwi? Nkaambo nzi Walo ncaakabalailila kuti beelede kunyonyweeda limwi masi ayoo? Mangwalo alisalazyide ncobeni kuti bantu baku Kkenani bakalaa cilengwa cakukomba mituni ciyambukila kumuntu kufumbwa wasangana akati kabo. “Nkaambo inga bayooiisya bana banu nzila zyakukomba baleza bambi akubalesya kukomba Mwami Yahuwah, Leza wanu. Aawo Mwami Yahuwah inga wamunyemena akumunyonyoona cakufwambaana. (Ciibalusyo 7:4) nkakakali kaambo keni kakucitila boobo, pele kuli zinjaanji aawa kwiinda zintu zilibonya antangalala. Kutegwa muntu amvwisisye akuteelela cintu cipati aawa, swebo tweelede kupiluka musyule kumazuba ookwa Noah. Bbuku lya Matalikilo 6 alijisi cijuzyo cikonzya kutwiingula:\nCiindi eeco bantu batasyomi bakalivwulide kapati munyika yoonse, alimwi bakazyala bana basimbi. Nkabela bantu bakali kusyoma Mwami Yahuwah bakabona kuti aaba basimbi bakali babotu, aboobo bakatalika kukwata kufumbwa aabo mbobakali kuyanda akulisalila. Lino Mwami Yahuwah wakati, “Muuya wangu tuukooyookazyanya abantu kukabe kutamani, nkaambo mbaasizinyonyoono. Pele banoocijisi myaka iili mwaanda amyaka iili makumi obilo.” Mumazuba aayo, alimwi amumazuba aakatobela, kwakali mantu malamfu munyika, aaba mbabakazyalwa kubasimbi aabo bakakwetwe kubantu ba Leza. Aabo mbabakaba nkalakata zyabasinguzu mumazuba aayo, alimwi mbabakali basimpuwo baciindi bakali kuluulwa. (Matalikilo 6:1-2, 4)\nCintu cini ncociiminina cibalo eeci cakalubwa akuvwukkilwa kunsaa milwi yatwaambo, alimwi kanjaanji ciindwa kumbali abasicikolo ba Bbaibbele mbweenya buyo. Kutegwa tukopolole ncocaaamba cibalo eeci, swebo tweelede kuzyiba ncobeni kuti mbaani “bana basankwa bokwa Elohimu”. Nkaambo kakuti "Bana basankwa bokwa Elohimu" mumulaka waci Hebulayo balembwa kuti B'nai HaElohim. Aaka kaambo kalajanwa muzibalo zimwi zyotatwe mu Cizuminano Cakale. Zyoonse ziindi eezyo zijanwa mu Bbuku lya Joobo.2\nBumwi buzuba bangelo bana bokwa Elohimu bakaboola kuzyoolitondezya ku Mwami Yahuwah, awalo Saatani wakeza akati kambabo. (Joobo 1:6)\nAlimwi kwakali bumwi buzuba bana bokwa Elohimu nibakaboola kuzyoolitondezya ku Mwami Yahuwah, awalo Saatani wakaza akati kambabo. (Joobo 2:1)\nLino Mwami Yahuwah wakaingula Joobo kuzwa mukambizi, wakati, “Nduweni yebo kuti oonyansya kulaya kwangu koambaula majwi aatali aabusongo? Libambile cabulombwana, ndilakubuzya, eelyo yebo undiingule. Ino yebo wakali kuli ciindi nindakaimikizya ntalisyo yanyika? Ndaambile kuti naa kokonzya. Nguni wakeenga masimpilo aayo, ede ulizi? Nguni wakalandamuna lukole kwiipima? Ino misemo yayo yakaimvwi aanzi? Alimwi nguni wakabikka bbwe lyacooko cayo? Sena wakaliko mubuzuba oobo bangelo nibakoompolola cakusekelela anyenyezi zyakubucedo nizyakali kutangala? (Joobo 38:1-7)\nOomu mutumpango toonse tulembedwe atala aawa, mulembi3 wacibalo wakasalazya kutondezya kuti "bana ba Elohimu" bakali bangele. Ino ninzi kayi cini eeco Mozesi ncasoleka kutwaambila mu Matalikilo 6? Cilisalazyidwe kuti, Mozesi utwaambila kuti bangele bakatalika kunjilila bamakaintu babuntu bwanyama, mpoonya aabo bana bakazyalwa kuzwa muzisyabo eezyo, bakali magalakata aabantu bapati (Muci Hebulayo baitwa kuti ba Nephilimu). Nokuba kuti eeci ncintu cimvwika bweenzu kuli bamwi, pele mbombubo bwini oobo mbokaamba kampango aaka.\nZintu zyeenzu zyoonse eezyo zililembedwe mu Matalikilo 6 mbuli mbozyabakamvwinsyidwe akuteelelwa abasanduluzi ba Mangwalo, eezyo zintu zyaambilizya kuti bangele bawide bakazyala bana kuli bamakaintu banyama yabuntu – aabo bazyibidwe kuti "Nephilimu." Mombuboobo mbwaakateeledwe makani aayo abamatata bataanzi bacikombelo. Eezi zintu zyakaindulukwa kwaambwa mutwaano atusimi twamukowa uuli woonse wansiku atalaa nyika: akataa ba Giliki, baku Ijipita, ba Hindu, abaabo bakkala mutunsumbu twalwizi lwa Kumusanza, Bamweenye baku Amelika, alimwi abamwi banjaanji.4\nKatutaninga zumanana kuunka kumbele, atwiingule twaambo tumwi tujanika mubusanduluzi bulaa mpuwo bwaba "Sethite" nobasandulula Matalikilo 6.\nManjezyeezya aaba Sethite aambilizya kuti "bana basankwa ba Elohimu" mbana ba lunyungu lwa Seti akuti aabo "bana babantu basimbi" bakali bana balunyungu lwa Caini. Aaya makani asendekezya kuti kwiinda mukukwatana akataa lunyungu lwa Seti mululami alunyungu lwa Caini uusofweede, inyika yakasofwaalila limwi cakutajokoloka. Cintu cakatobela ncakuti, Mwami Yahuwah wakacaazya buyo kunyikizya nyika yoonse muzambangulwe lyameenda akutalika lunyungu lupya muli Noah amukwasyi wakwe.\nKaambo #1: Kunyina pe mu Mangwalo aawo mpokwaambwa kuti bantu balunyungu lwa Seti bakali “bana basankwa bokwa Elohimu” (B'nai HaElohim). B'nai HaElohim mabala aabelesyegwa kwaamba bangele mu Cizuminano Cakale. Joobo 38 ulisalazyide kapati kuti ba B'nai HaElohim bakali bangele, nkaambo ino nguni muntu wakalengedwe kale wakaliko eelyo Mwami Yahuwah naakalazyika musemo wanyika yoonse? Tede kwakali buyo bangele, mbibakalengedwe kutaangunina zintu zyoonse zyakalengwa.\nLino Mwami Yahuwah wakaingula Joobo kuzwa mukambizi, wakati, “Nduweni yebo kuti unyansye kulaya kwangu amajwi aatali aabusongo? Libambile cabulombwana, ndilakubuzya, eelyo yebo undiingule. Ino yebo wakali kuli ciindi nindakaimika ntalisyo yanyika? Ndaambile kuti naa kokonzya. Nguni wakeenga masimpilo aayo, ede ulizi? Nguni wakalandamuna lukole kwiipima? Ino misemo yayo yakaimvwi atalaanzi? Alimwi nguni wakabikka bbwe lyacooko cayo? Sena wakaliko mubuzuba oobo bana ba Elohimu [ B'nai HaElohim] nibakoompolola cakusekelela, anyenyezi zyakubucedo nizyakali kutangala? (Joobo 38:1-7)\nKunyina pe cilembedwe mu Mangwalo eeco cikonzya kutabilila kusendekezya kuti “bana basankwa ba Elohimu” baambwa mu Matalikilo 6, mbana balunyungu lwa Seti.\nBusanduluzi bwakuti "Bana basankwa ba Seti abana basimbi bokwa Kaini", nkudyaaminina akuvwunikila cintu cini caamba mabala aandaanya Bana Basankwa bokwa Yahuwah abana basimbi bokwa Adamu. Nkukakatila kupa busanduluzi bupilingene kuleka bulembedwe mu malembe mbuli mbokwaazyibidwe kale kuteelelwa akataa bamayi abasicikolo mumisela yakainda mumalembe aaci Hebulayo. Aayo mabala alisalazyide kwiimpanya akataa “bangele” abamakaintu baanyika.\nKuti eeci cibalo nicakali kuyanda kwiimpanya akataa “bana basankwa ba Seti abana basimbi bokwa Kaini,” nkaambo nzi ncicatakaamba boobo? Seti taakali Leza pe, alimwi Kaini taakali Adamu. (Nkaambo nzi ncicataalembwa kuti “bana basankwa bokwa Kaini” a “bana basimbi bokwa Seti?” Kunyina pe cintu cilesya cibalo eeci kuti caambe buyo lubazu lomwe lwabana balunyungu lwa Adamu. Kuyungizya waawo, kunyina nokwaambidwe bana basimbi ba Elohimu.)\nMbubuti bupanduluzi waba "Sethite" mbobugwasyilizya akuletelezya zambangulwe lya meenda, eeco mbwaanga ncecintu cigaminide kwaambilizyigwa mucibalo eeci? Aaya manjezyeezya buyo aatakwe bugwasyilizi buzwa mu Mangwalo. . . .\nKufumbwa buyo kusoleka kubelesya mabala aakuti "Bana basankwa bokwa Elohimu” mukwaambilizya bantu banjaanji, eeco ncintu citako mu Mangwalo alimwi ncintu cisisa ciiminina mabala aayo. Eeci ncintu cilwana nzila yini iilondokede eeyo IBbaibbele njolibelesya mabala aayo.5\nAkamwi kaambo kakulangisya aawa nkakuti Mangwalo taambi kuti lunyungu lwa Seti lwakali lwabululami pe.\nAlimwi kuli Seti, kuli nguwe kwakazyalwa mwana musankwa; alimwi walo wakamuulika zina lyakuti Enosi: mpoonya bantu bakatalika koompolola zina lya Mwami Yahuwah. (Matalikilo 4:26)\nAaka kampango kali atalaawa nkakaambwa mukutabilila muzeezo wabululami bwa Seti alunyungu lwakwe, pele kuli tumpenda tobile tujanika mukuyeeyela boobu: (1) Aaka kampango kaamba kuti "mpoonya bakatalika balunyungu lwa Seti koompolola zina lyokwa Yahuwah." (2) Kuyungizya kuli ceeci, basicikolo banjaanji bakalombozya kuti aaka kampango tiikakasandululwa mbokeelede bwini pe. Kakeelede kusandululwa kuti: “ Alimwi kuli Seti, kuli nguwe awalo kwakazyalwa mwana musankwa; mpoonya walo wakamwiita zina lyakwe kuti Enosi: mpoonya bantu bakatalika kusampaula zina lya Mwami Yahuwah."\nTaceelede kulubwa kuti balombwana banjaanji balemekwa bakakazya kuti ibbala lya הוחל huchal, eelyo ndyotusandulula kuti 'bakatalika', lyeelede kulembwa kuti bakatalika minzi yakusampaula, nokuba kuti mpoonya aawo kusampaula kwakatalika, alimwi akuti kuzwa ciindi eeco balo mpobaamba kuti mpokwaatalikila kukomba mituni. Bunji bwa baJuuda bakalaa muzeezo ooyu, alimwi awalo Maimonidesi wakapandaula makani manjaanji mucibalo ncaakalemba mutwe kuti Mubandi wa Kukomba Mituni; eeco cibalo mbuli mbocitamvwiki kabotu, cipede buyo matalikilo eeni akuyambukila kwa bupaizi bwakukomba mituni . . . (Adam Clarke's Commentary on the Bible)\nIbbuku lyokwa Jasher, eelyo lyakaambilizyigwa mu Mangwalo (Joshua 10:13; 2 Samuele 1:18), lileendelana akuteelela ooku.\nAlimwi Seti naakapona myaka iili mwaanda yosanwe, mpoonya wakazyala mwana musankwa; alimwi Seti wakamuulika zina mwanaake musankwa lyakuti Enosh, kaamba kuti, Nkaambo muciindi eeco bana basankwa babantu bakatalika kuzyalana, alimwi bakatalika kusofwaazya miya amyoyo yabo kwiinda mukutyola milawo akuzangila [Elohimu]. Mbweenya mbucakali mumazuba ookwa Enoshi abalo bana basankwa babantu bakazumanana kutyola milawo akuzangila [Elohimu], akuyungizya kunyemya Mwami [Yahuwah] kuti anyemene bana babantu. Mpoonya bana babantu bakaunka akuyootalika kukutaukila baleza bamwi, alimwi bakamuluba Mwami [Yahuwah] ooyo wakabalenga munyika: alimwi mumazuba aayo bana babantu bakabamba zibumbwa zya lubulo lwa butale, zisamu a mabwe, nkabela bakatalika kukotamina zibumbwa eezyo, alimwi bana basankwa babantu bakasulaika Mwami [Yahuwah] mumazuba woonse ookwa Enoshi abana bakwe; mpawo bukali bwa Mwami [Yahuwah] bwakabilila nkaambo kamilimo yabo azisesemyo zyoonse nzibakali kucita munyika. (Jasher 2:2-5)\nKaambo #2: Kunyina pe kaambo keni kakusyomena kuti kwaamba “bana basimbi babantu” nkwaamba bana balunyungu lwa Kaini. Mubwini, aabo “bana basimbi babantu” caambilizya buyo bamakaintu baanyika, nkokuti bana basimbi aabo bakazyalwa eelyo bantu nibakatalika kuzyalana atalaa nyika.\nCiindi eeco bantu batasyomi bakalivwulide kapati munyika yoonse, alimwi bakazyala bana basimbi. 2Nkabela bantu ba Leza bakabona kuti aaba basimbi bakali babotu, aboobo bakatalika kukwata kufumbwa aabo mbobakali kuyanda. (Matalikilo 6:1-2)\nKaambo #3: Kunyina kaambo keni aawa kakusyomena kuti kukwatana akataa bana balunyungu lwa Seti abalunyungu lwa Kaini inga caletelezya kuzyala magalakata aabantu [Nephilimu].\nKuzyala bana akataa bazyali baimpene mizeezo yabupaizi, tacili cintu cipa kuzyala magalakata aabantu pe . . . . Pele kuzyalana kutali mbokweelede muzilengwa leza zyoonse, eeco ncecaaletelezya kuzyala bantu bapati aanga mbanyama bamusyokwe akupa kaambo kakuti lubeta luboole lwa Zambangulwe lya Meenda.\nPele kuzyalana kululeme mumukowa wa Noah mbuli mbokwaambwa mu Matalikilo 6:9: Mukwasyi wa Noah wakalaa lunyungu lwakaluleme.6\nKaambo #4: Cizuminano Cipya cikoyaanga caambilizya muzeezo wakuti bangele bakakwatana akuzyala bana abamakaintu baanyika mumazuba ookwa Noah, akwaambilizya lubeta lwakaboola kuzyoosubula cibi cabo cipati. Mucibalo citobela, Petulo utwaambila kuti, kalitaninga boola zambangulwe lya meenda, aabo bangele bakacita cinyonyoono, bakatandilwa anze ku Gehenna [muci Giliki nkokuti Tartarus] kuyoolindila lubeta.\nNkaambo Yahuwah taakabalekelela bangelo bakabisya, pele wakabawaala kucikkalilo cabafu kuli mudima uusiya mbi, nkobaangidwe kulindila lubeta. 5Alimwi Yahuwah taakabalekelela basikale, wakabamba buyo Nowa muntu walusele ooyo mukambausi wa zyabululami akataa bamwi bali ciloba naakatumya zambangulwe lyamaanzi kubantu bataswiilili Mwami Yahuwah. (2 Petulo 2:4-5)\nMukampango katobela, Juda wiinduluka kwaamba ncaakaamba Petulo mucikonkezyo cakwe cijatikizya bangele aabo bakabisya. Juda weezyekanya cibi cabangele aabo kucibi ca Sodoma a Gomorrah, akugaminina kwaamba kuti "balo bakalilekela kucigololo" akufwidana busa "kucita zitondwa."\nAmuyeeye bangelo batakabamba bulelo bwabo, alimwi bakasiya busena Mwami Yahuwah mbwaakabapede. Mwami Yahuwah wakabaanga nketani zitamani, alimwi ulibabikkide mubusena bwamudima kusika buzuba bupati oobo nayoobabeteka. 7Amuyeeye alimwi minzi ya Sodoma a Gomorrah aminzi iibambene aanjiyo. Mbweenya mbuli basunu, bantu baminzi eeyo bakali basibwaamu akucitana zitondwa. Mwami Yahuwah wakabacita kuti cibe citondezyo naakabasubula amulilo uutamani. (Juda 1:6-7)\nKuli zinjaanji zinga zyaambwa mumakani aaya, pele kwiindilizya kupandulula inga caba cintu cinyonganya akuletelezya tunjaanji. Pele aawa kaambo keni nkakuti “bana basankwa ba Elohimu” aabo baambwa mu Matalikilo 6 mbangele bawide, kutali bantu na baalumi ( balunyungu lwa Seti). Kuzumanana kwaamba kuti “bana basankwa ba Elohimu” bakali “bana basankwa bokwa Seti” inga tiicaba cintu ciluleme mbuli mbocilembedwe pe. Kuti swebo katuli basicikolo basyomeka ba Bbaibbele, tweelede kulekela Mangwalo kuti alyaambilile lwawo. Mumakani woonse aaya, mbuli muziiyo zyoonse, swebo tweelede kutobela bumbonikakwiina kucebauka akudonaika kufumbwa ooko nkobutozya bumboni.\nKuli baabo basiminide ncobeni ku Bbaibbele, ooto twaambo tutabilila “kuti aabo basankwa baambwa bakali bangele” tulangikaanga tulazuminika. Kuli baabo bakkomanina kuliiba mutusimpe tuvwunguludwe mu Mangwalo, kunyina abumwi bukwabilizi bwiinda waawo.\nKuli baabo basiminide ncobeni ku Bbaibbele, ooto twaambo tutabilila “kuti aabo bana basankwa baambwa bakali bangele”, tulangikaanga ntwaambo tuzuminika. Kuli baabo bakkomanina kuliiba mutusimpe tuvwunguludwe mu Mangwalo, kunyina abumwi bukwabilizi bwiinda waawo.7\nBikkila maanu kuti: Bamwi balakazya kuti aayo masendekezya aakuti bakali bangele aabo baambwa mu Matalikilo 6 nkaambo buyo kakuti "bangele tabakonzyi kukwatana." Ooto tumpango tupedwe kutabilila muzeezo ooyo, nokuba boobo, tugaminina kwaamba bangele bakujulu antoomwe alukwato (Mateyo 22:30; Maako 12:25; Luka 20:34-36). Kunyina pe mpokulembedwe mu Mangwalo kuti aabo bangele “bakazangila kujulu” akutalijata muzisusi akusiya ciimo ncibaalengedwe cakutaanguna, alimwi bakasiya masena ngubakapedwe” (Judi 1:6), kuti tabacikonzyi kuzyalana mbuli bantu baanyika.\nLino atusanyangule twaambo tunjaanji tujatikizya makani aaya ambotweendelana kumalaile ookwa Yahuwah aakunyonyoona masi aabana Canaani.\nMbuli mbokusalazyidwe kulembwa mubufwaafwi, Yahuwah wakalailila kuti masi aabana Kanaani ajayilwe limwi nkaambo akalisofwaazya lunyungu aba Nephilimu (mantu mapati aakazyalwa akataa bangele abantu). Eeco cakali cintu cakali kuyanda kunyonganya makanze Aakwe kumusela wamuntu, ooyo ngwaakalengede kutaanguna mucinkonzya Cakwe. Kuti nicakalekelwa kuya kumbele cilengwa cakuzyalana akataa bantu, banyama abangele antoomwe, lunyungu lwabantu nilwakasofwaazyigwa cakuti, nicatakakonzyeka kuti Messiah azyalwe katakwe kampenda kacili muumbulu8. Kuti Mwami Yahuwah naatakainda akati kubelesya cceba akulesya ciyanza eeco, loonse lunyungu lwabantu nilwakasofwaazyigwa alunyungu lwaba Nephilimu. Boonse bulangizi bwa lufutuko kwiinda muli Messiah wakasyomezyedwe, nilwakazimaanina limwi mpoonya aawo.\nNkaambo kakuti Mangwalo kunyina mpaambilizya kuti kwakali bangele alimwi bakainduluka kuzyalana abantu9, ncintu ciide kuzuminwa kuti kunooli lunyungu lwaba Nephilimu lwakafutuka kuzambangulwe lyameenda kwiinda muli bamakaintu ba bana basankwa bokwa Noah aabo bakafutulwa mubwato. Niwakaindide muyoba wa Noah, musyobo waba Nephilimu wakalibonya alimwi atalaa nyika muluzubo lwa Noah eelyo nibakatalika kuzyalana akumwaikizyana atalaa nyika. Eeci ncintu cakalibonya muzisi oomo mwakali kukkala ba Nephilimu munyika ya Kanaani mumazuba ookwa Mozesi a Joshua. Nokuba kuti ooyu muzeezo inga waankamika bantu banjaanji, ncintu cilaa maanu kwaamba boobo kweendelanya a Mangwalo.\nMatalikilo 6 aBweende bwazintu Zyaacitika Niwakaindide Muyoba:\n(1) Bangele bakawa bazyalana abamakaintu baanyika (bamukowa wabantu).\n"Kwakali mantu malamfu [Ba Nephilimu] munyika, alimwi akuzwa aciindi eeco, eelyo bana ba Elohimu nibakanjilila bana basimbi babantu, aaba mbabakazyalwa kubasimbi aabo bakakwetwe kubantu ba Mwami Leza. Aabo mbabakaba basinguzu mumazuba aayo, alimwi mbabakali mumazuba aayo, alimwi mbabakali basimpuwo baciindi." (Matalikilo 6:4)\nCiindi eeco bantu batasyomi bakalivwulide kapati munyika yoonse, alimwi bakazyala bana basimbi. Nkabela bantu ba Mwami Yahuwah bakabona kuti aaba basimbi bakali babotu, aboobo bakatalika kukwata kufumbwa aabo mbobakali kuyanda. Lino Mwami Yahuwah wakati, “Muuya wangu tuukooyookazyanya abantu kukabe kutamani, nkaambo mbaasizinyonyoono. Pele banoocijisi myaka iili mwaanda amyaka iili makumi obilo.” Mumazuba aayo, alimwi amumazuba aakatobela, kwakali mantu malamfu [Ba Nephilimu] munyika, alimwi akuzwa aciindi eeco, eelyo bana ba Elohimu nibakanjilila bana basimbi babantu, aaba mbabakazyalwa kubasimbi aabo bakakwetwe kubantu ba Mwami Yahuwah. Aabo mbabakaba basinguzu mumazuba aayo, alimwi mbabakali basimpuwo baciindi. (Matalikilo 6:1-4)\nNkaambo bangele banjaanji bokwa [Elohimu] antoomwe abamakaintu baanyika, bakazyala bana basankwa aabo bakanyina bululami, aabo bakali bantu basulaikide kufumbwa cintu cakaluleme, nkaambo balo bakali kulisyoma munguzu zyabo; muziyanza zinjaanji, aaba balombwana baambwa kuti bakali kucita kufumbwa cintu eeco ba Giliki ncobakali kwaamba kuti cilakonzyanya acintu cicitwa ankalakata zyabantu. (Flavius Josephus, Antiquities of the Jews, Book 1, Chapter 3, 1.3.1, http://www.biblestudytools.com/history/flavius-josephus/antiquities-jews/book-1/chapter-3.html)\nKuteelela kuti aabo bangele bakazangide bakoonana abamakaintu banyama yabuntu kuutaninga sika muyoba (Matalikilo 6), nkokwakali kuteelela kwabantu banji mumusela mutaanzi, mbuli mbotunga twabona lino mukaambo kokwa Flavius Josephus. Ndileelyo buyo niwakasika musela wasanu kuzwa ciindi ca Kristu eelyo bupanduluzi bwaba "Sethite" busandulula kampango ka Matalikilo 6 nibwaatalika kumvwika akataa bantu.\nMumusela wasanu kuzwa ciindi ca Kristu, ndendilyo nikwakatalikwa kuteelelwa kuti aabo bana ba Elohimu baambwa mu Matalikilo 6 bakali “bangele” pele eeco cakaba cintu camasampu nicakatalika kunongwa abantu banjaanji. . . .\nCelsus a Julian Muzangi wakali kubelesya muzeezo wakwaamba “bangele” aabo mukulwana bana Kristu. Umwi Julius Africanus wakaanka kubelesya muzeezo waba Sethite mukuyanda buyo kuti aleke kufubaazyigwa. Umwi Cyril waku Alexandria wakakakila limwi muzeezo wakupandulula "bangele" kuti uleendelana “alunyungu lwa Seti". Augustine awalo wakazumina muzeezo waba Sethite, nkabela ooyo ngomuzeezo wakazwidilila kusikila mu Misela Yaakatikati.10\n(2) Nkaambo kakusangana kulunyungu lwabangele aabo baambwa mu Matalikilo 6:1-4, moyo wamuntu ulinjombede cakutajokolosya mumizeezo iisofweede.\nMpoonya Mwami Elohimu wakabona kuti myoyo yabantu yakazwide busofwaazi munyika yoonse, alimwi kufumbwa ncibakali kuyeeyela mumizeezo yabo, cakali buyo cintu cisofweede ziindi zyoonse. Nkabela Mwami Yahuwah wakeetela nkaambo wakabamba muntu uukkala atalaa nyika, alimwi cakamucisa akumucumba mumoyo wakwe eeco. (Matalikilo 6:5-6)\n(3) Yahuwah waamba kuti uyoonyonyoona muntu ngwaakalengede kuti akkale atalaa nyika.\nMwami Yahuwah naakabona kuti bubyaabi bwabantu boonse bwavwulisya koonse-koonse, akuti mizeezo yabo yoonse yakazwide buyo bubi, wakausa kuti wakalenga bantu akubabikka munyika. Aboobo Mwami Yahuwah wakati, “Ndiyoobanyonyoona bantu mbindakalenga koonse kufumbwa nkobabede munyika, alimwi abanyama, bayuni, azintu zyoonse zikalaba ansi, nkaambo ndausa kuti ndakazilenga.” (Matalikilo 6:7)\nBikkila maanu mukwesu aawa kuti Mwami Yahuwah waamba kuti uyoonyonyoona "banyama, acintu cikalaba, abayuni bauluka muluwo." Nkaambo nzi banyama banjaanji boobo ncibakeelede kujayigwa akunyonyoonwa? Ibbuku lya Jasher litwaambila kuti eelyo "babetesi abaleli" (kunooli lyaamba bangele) nibakabba akutizya “bana basimbi babantu baanyika” kuzwa kubanalumi babo, bantu bakatalika kuzyalanya alunyungu lwabanyama baandeene antoomwe. Cintu cakatobela ncakuti, abalo banyama bakasofwaala akuleka kuba mbubaalengedwe kutaanguna.\nNkabela babetesi babo abaleli bakaunka kubasimbi babantu akutizya kufumbwa mukaintu ngubakali kuyanda, nayanda natayandi kuzwa kumulumi wakwe, mpoonya bana babantu mumazubaayo bakatalika kuzyalanya ŋombe zyaanyika, abanyama bamusyokwe abayuni bamuluwo akusanganya lunyungu lwa banyama baindene11musyobo umwi kuuzyalana amusyobo wiimpene, akutalika kunyemya Mwami [Yahuwah]; nkabela [Elohimu] naakabona kuti nyika yoonse yakalisofweede, bantu boonse bakanyonganya luzyalo atalaa nyika, bantu boonse abanyama boonse. (Jasher 4:18)\nKotyanka acifwanikiso eeci12 kuti cikwazamuke.\nLunyungu lwabantu, banyama, abaChimera mu Bbaibbele ? (non-WLC video)\nEeci ncecintu cikonzya kupandulula kaambo keni Mozesi ncaakali kwiinduluka kubelesya bbala lyakuti banyama umwi awumwi "muluzubo lwawo/ lwabo" eelyo naakali kwaambilizya banyama aabo kabanjila mu Bwato. Aaba banyama bakali banyama bakalaa lunyungu lusalala lutavweledwe nokuba kusofwaazyigwa kuzyalana abanyanyina bamisyobo yiimpene, umwi umwi kasalala mumusyobo wakwe, mbweenya mbuli mbwaakalengedwe kumatalikilo (Matalikilo 1:20-25).\nPele ndiyoopanga cizuminano anduwe. Ukanjile mubwato yebo amukaintu wako, abana bako abakaintu babo. Alimwi kubanyama ukanjizye misyobo yoonse mubwato bobilo-bobilo mupoho amuzyazi kuti bakanunuke. Akubayunibamisyobo yoonse uyoobanjizya bobilo-bobilo, amisyobo yoonse yabanyama bapati atunyama tuniini bakanjile mubwato kuti bakanununwe. (Matalikilo 6:18-20)\nMubuzuba oobo mbubonya, Nowa abana bakwe botatwe, ba Shemu, Hamu a Jafeti, mukaintu wakwe antoomwe abamukabana bakanjila mubwato. Bakanjila antoomwe abanyama bamusokwe bamisyobo-misyobo abanyama bavwubwa, azintu zyoonse zikalaba ansi, alimwi amisyobo yoonse yabayuni. (Matalikilo 7:13-14)\nKuleka buyo kuti banyama aabo bakanjila mubwato bakalaa lunyungu lusalala, pele Mangwalo atwaambila kuti Noah awalo wakalaa luzubo lusalala lutavweledwe.\n(4) Noah waambwa kuti wakalaa luzubo lusalala lutavwelanyidwe.\nPele Noah wakabedwaa luzyalo mumeso ookwa Yahuwah. Aaya ngaakali mazyalane ookwa Noah: Noah wakali mwaalumi wakaluleme mumusela wakwe, alimwi Noah wakeenda a Elohimu. (Matalikilo 6:8-9)\nIbbala lisanduludwe kuti "kulondoka" mukampango kali atalaawa ndyakuti tamiym [mubbuku lya Strong H8549]. Mubwini, eeli bbaka lilangikaanga talyaambilizyi buyo kululama buumi bwa Noah, pele buyo kujatikizya luzubo lwakwe. Mwanaa mbelele wa Pasika amoombe uusubila, bakeelede kuba tamiym (nkokuti tiibakajisi kabata nokuba kampenda amubili), mbweenya bwakeelede kuba zituuzyo zyacinyonyoono zyoonse. (Langa cilembedwe mu Kulonga 12:5, Myeelwe 19:2, amu BaLevi 4:3.)\nMu Matalikilo 6:9 amwalo kulilembedwe kuti kwakanyina kuvwelenganya muluzubo lwa Noah: mukwasyi ookwa Noah wakali kusalala kakwiina kuvwelwa lunyungu lwabanyama baindene. Ibbala libelesyedwe eelyo lyaamba kuti tamiym, lyaambilizya tumpenda twaamubili mbuli kulemana, kubaa tubata, nokuba kubula cintu ceelede kuba mukulengwa kululeme.13\nIbbala lyaci Hebulayo lyakuti tamim liiminina kuti kunyina kampenda, alimwi ndebbala libelesyegwa mukwaamba tumpenda twaamubili, kuleka tumpenda twakulijata muzisusi. Aboobo, eeli bbala lilabelesyegwa mukwaamba banyama babelesyegwa muzituuzyo kuti balasalala akuti tabakwe kampenda. Ndebbala lyaamba kuti kwiina kampenda mu Kulonga 12:5; 29:1. BaLevi 1:3,10; 3:1,6; 4:3,23,28,32; 5:15,18; 6:6; 9:2,3; 14:10; 22:19; 23:12,18. Myeelwe 6:14; 28:19,31; 29:2,8,13,20,23,29,32,36. Ezekiya 43:22,23,25; 45:18,23; 46:4,6,13. Kakwiina kabata. Mweelwe 19:2; 28:3,9,11; 29:17,26. Uubulungene. Intembauzyo 119:1. Eeci caambilizya kuti Matalikilo 6:9 taambilizyi buyo kulondoka kwaluzubo lokwa Noah, pele twaambilwa kuti walo amukwasyi wakwe alikke mbabantu bakalisungide akulilesya kusofwaazya luzubo lwabo, nokuba kuti kwakali busofwaazi bwakuzyalana akusanganya lunyungu lwabanyama abangele bakawa bwakali kuyambukila nyika yoonse.14\n(5) Noah wakazyala bana basankwa botatwe balaa luzubo lusalala.\nMpoonya Noah wakazyala bana basankwa botatwe, Shemu, Hamu, a Japheti. (Matalikilo 6:10)\nKweendelanya abwaamba bbuku lyokwa Jasher, Noah wakasela mwana musimbi ookwa Enoch kuti abe mukaintu wakwe.\n. . . Noah wakaunka akuyoosela mukaintu, walo wakasala Naamah mwana musimbi ookwa Enoch, alimwi ooyo musimbi wakalaa myaka yakuzyalwa iili myaanda yosanwe amakumi lusele. Nkabela Noah wakalaa myaka yakuzyalwa iili myaanda yone amakumi aali fuka, eelyo naakakwata Naamah kuti abe mukaintu wakwe. (Jasher 5:15-16)\nLino mbotuzyibide kale kuti Enoch wakali muntu uululeme kapati (Matalikilo 5:18-24), ncintu camaanu kukosozya makani kwaamba kuti ooyo mukaintu wa Noah (Mwana musimbi ookwa Enoch) wakalaa luzubo lusalala, alimwi, abana bakwe mbaakazyala,bana basankwa bokwa Noah, abalo mbeenyw abakali baluzubo lusalala.\n(6) Kulembedwe kuti nyika yoonse, bantu abanyama bakali kupona atalaa njiyo bakalisofweede.\nInyika yakasofwaala kunembo lyokwa Elohimu, alimwi nyika yakazulila bujayi. Nkabela Elohimu wakalanga atalaa nyika, alimwi, amulange, inyika yakalisofweede; nkaambo bantu abanyama boonse bakanyonganya luzubo lwabo atalaa nyika. (Matalikilo 6:11-12)\n(7) Yahuwah waamba kuti uyoonyonyoona bazumi boonse.\nNkabela Mwami Elohimu wakaambila Noah kuti, 'Mamanino aabantu abanyama boonse asika kunembo lyangu; nkaambo nyika yazulila bujayi kwiinda muli mbabo; aboobo, langa, Ime njoolekela kuti banyonyoonwe antoomwe anyika.' (Matalikilo 6:13)\n(8) Noah wakalaililwa kuti ayake Bwato.\nPele yebo panga bbwato lyamapulanga aamusamu wagofa, ukosole twaandaanda mukati, alimwi ulimate mukati akunze abunzuka bwa taala. Bulamfu bwalyo bukabe tukokola tuli myaanda yotatwe, bwaamba bukabe tukokola tuli makumi osanwe, bulamfu bwabwaanda bukabe tukokola tuli makumi otatwe. Alimwi ukayake ciluli atala aabbwato, ukasiye mwaako akati-kati wakakokola komwe. Mubbwato uyake twaandaanda ansi, alimwi atumwi atala aatootu, atwamamanino atala eeni, wamana ukabikke mulyango kumbali. Lino mebo ndiyoowisya zambangulwe pati anyika liyoonyonyoona zintu zipona, nkaako zyoonse ziyoofwa. (Matalikilo 6:14-17)\n(9) Mangwalo aambilizya bana basankwa bokwa Noah abamakaintu babo ciindi citaanzi.\nPele ndiyoopanga cizuminano anduwe. Ukanjile mubbwato yebo amukaintu wako, abana bako abakaintu babo (Matalikilo 6:18)\nNcintu ciyandika kapati kubikkila maanu kuti aawa tumvwisisye kuti Mozesi kunyina pe naakaambilizya bamakaintu babana bokwa Noah kusikila:\nKwakalibonya kuti bantu abanyama boonse bakali sofweede. (Matalikilo 6:11-12)\nYahuwah waamba kuti Walo uyoonyonyoona bantu abanyama boonse. (Matalikilo 6:13)\nNoah wakalaililwa kuti ayake Bwato. (Matalikilo 6:14-17)\nEeci cisendekezya kapati kuti bamakaintu babana bokwa Noah tiibakali baluzubo lusalala lutavweledwe. Balo balaa kabeela nokaba kasyoonto buyo kakajisi lunyungu lwaba Nephilimu. Oobu bumboni bulalibonya mutwaambo totatwe: (1) Mantu malamfu akainduluka kulibonya kawiindide muyoba, alimwi kakwiina bangele basofweede bakakwatana abamakaintu bakkala anyika. (2) Noah wakalaa lunyungu lusalala, alimwi bumboni bwini butondezya kuti abalo bana bakwe basankwa bakalaa luzubo lusalala. (3) Kunyina nokulembedwe makani aabamakaintu aabo kusikila nicakainda ciindi bantu boonse nibakasofwaazya luzubo lwabo. (Ibbuku lyokwa Jasher alyalo lilazuminizya kuteelela muzeezo ooyu kwiinda mukutwaambila kuti aabo bamakaintu tiibakasalidwe kusikila ciindi Bwato nibwaamanide kuyakwa (Bala bbuku lyokwa Jasher 5:33-35.)\nAlimwi aawa, ooyu muzeezo nokuba kuti ulanyandya kubantu banjaanji, ngomuzeezo uulibonya kubaa maanu kweendelanya abumboni bwaambwa mu Mangwalo.\n[Bikkila maanu kuti]: Kubaa lunyungu lwaba Nephilimu (mbweenya mbuli lunyungu lumwi loonse) tacaambilizyi kuti oolo lunyungu inga lwalibonya amubana bazyalwa kuli yooyo uujisi lunyungu oolo pe. Mumakani aabana basankwa bokwa Hamu, kapati Canaani, eeci cakalibonya ncobeni mulinguwe. Malembe aamisela aambilizya kuti mwana musankwa Magogu ookwa Japhethi, awalo kunooli wakakona lunyungu lwamusyobo ooyo. Kunyina bumboni, nokuba boobo, kuti oolo lunyungu lwakalibonya mubana bokwa Shemu. Ncintu ciyandika kubikkila maanu aawa kuti muntu takonzyi kulyeempa bazyali bakwe. Bamakaintu babana bokwa Noah nobakalisingidwe kale kuti nibakazyalwa kabalaa lunyungu lwaba Nephilimu.]\n(10) Yahuwah wanyikizya nyika muzambangulwe lyameenda. (Bala cilembedwe mu Matalikilo 7-8.)\n(11) Mantu magalakata (ba Nephilimu) balibonya kalimanide zambangulwe lyameenda.\nBa Amalekite bakali kukkala munyika yakumusanza: alimwi ba Hitite, aba Jebusite, aba Amorite, bakali kukkala mumalundu: alimwi bana Canaani bakali kukkala munsaa lwizi, munsaa nkomwe yamulonga wa Jodani.\nAlimwi kunze aaboobo twakaakubona, Bahiti, Bajebusi, a Baamoli mbabali mutulundu-lundu, nkabela Bakenani bali kumbali a Lwizi lupati akutobelezya mulonga wa Jolodani.”\nLino Kalebi wakaumuzya bantu bakali kumbele lya Mozesi akuti, “Atukabasaale lino, nkaambo inga twabazunda.” Pele baalumi mbaakainkide aabo bakati, “Peepe, tatukonzyi kuyoobazunda bantu aabo pe, nkaambo mbaasinguzu kwiinda ndiswe.”\nAboobo bakaambila Baisilayeli makani mabi acisi eeco, bakati, “Nyika eeyo imena bantu buyo, alimwi boonse mbitwakabona mmantu.\n[ba Nephilimu baba Hebulayo: ndebbala eelyo Mozesi ndyaakabelesya mu Matalikilo 6:4], twakabona bana Baanaki, bakazyalwa ku mmantu aayo, nkabela swebo twakalibona kuceya mbuli nsozi, abalo mbubakatubona oobo (Myeelwe 13:29-33)\nBikkila maanu kuti masi “aamagalakata aabantu” (ba Nephilimu) aalembedwe aawa, akali masi aabana Canaani (eeco caambilizya kuti boonse bakazyilide kuluzubo lwa muzyukulu ookwa Noah, Canaani) alimwi aabo mbambabo Mwami Yahuwah mbaakalailila kuti beelede kunyonyweedwa limwi. Nokuba kuti kuli buyo masi one akataa ciloba aabana Canaani aambidwe aawa abaabo bakatumidwe kuyooyubilila akulangaula nyika, inga kwamvwugwa buyo kuti amwi masi otatwe aataambidwe (aaba Gigashite, ba Perizite, aba Hivite) aalo akalisangene kale mukaambo aaka, nkaambo aayo akali masi aacibeela ca Canaani. Ncintu cilangilwa kuti aabo bakatumiwe kuyoolangaula nyika, tiibakaambilizya musyobo waba Gigashite, ba Perizzite, aba Hivite kwiinda mumazina aabo nkaambo kanzila eeyo njibakabelesya nibakali kuyubilila kulangaula nyika. Aaba batumwa bakeenda musyokwe mucibanda ca Zini, kumusanza, mpoonya akutozya kunyika kuyoosikila kumunzi wa Rehobu.\nMpawo baalumi baya bakainka kukutwela nyika kuzwa kunkanda ya Zini kumusanza mane kuyoosika ku Lehobu kufwiifwi amanjililo aamunzi wa Hamati. Bakanjila nkwiili kumusanza baakusika ku Hebuloni ooko kwakali Baahimani, Basyesyai, a Batalimayi baciinga ca Anaki nkobakakkede, Hebuloni yakayakwa mumyaka iili ciloba, kakutanayakwa Zowani mu Ijipiti. Eelyo bakasika kukkuti lya Esyikolo, lino ooko nkukonya bakakwezula mutabi wakajisi cikama cansaansa nkabela wakali kulema cakuti bantu bobilo bakali kuutembaizya akati kabo. Alimwi bakaletelezya ankuyu amapomegileneti. Lino busena oobo bwakaitwa kuti kkuti lya Esyikolo, mukuti nkubakakwezula mutabi wacikama cansaansa Baisilayeli. Eelyo bakamanizya kutwela cisi kwamazuba aali makumi one. (Myeelwe 13:21-25)\nKotyanka acifwanikiso eeci kuti cikwazamuke.\nNokuba kuti masi aabantu baku Canaani taakali masi alikke aakajisi nkalakata zyamantu malamfu (ba Nephilimu), aayo masi akali mapati alimwi akakkede atalaa nyika mpati kwiinda misyobo yabantu imwi.\nAnsi aawa kuli misyobo yankalakata zyabantu imwi iilembedwe mu Mangwalo:\nLintu lyaku Ireland lyakayuminina mubili lyakavwukkulwa nikwakali kusyigwa migonti ku bbazu lya Antrim, Ireland (mu 1876): Lyakali 12'2” mafiiti kulampa akubaa tunwe cisambomwe kukuulu kwalulyo. Mangwalo aambilizya mantu mapati (ba Rephaimu) balaa tunwe cisambomwe. “Alimwi kwakabuka ayimbi nkondo ku Gati, kwalo ooko kwakali dintu lyakajisi manwe aali cisambomwe kujanza lyomwe-lyomwe alimwi lyakajisi manwe aali cisambomwe kucituta comwe-comwe antoomwe manwe aayo akali makumi obilo aane. Alyalo lyakali limwi lyamantu [H7498: râphâ']." (2 Samuele 21:20; Kolanga a 1 Makani. 20:6\nBa Rephaimu: Eeli bbala lya "Rephaimu" libonekaanga mu Mangwalo lyaambilizya mikowa yoonse yabantu baku Canaani.15 Ogu, waba Amorite mwami waku Bashani, wakali mucaala wamukowa waba Rephaimu: "Lino kuzwa waawo twakanyona, twakatozya mugwagwa uuya ku Bashani. Nitwakasika ooko, Ogi mwami wa Bashani, wakasika kuzootulwana ku Edileyi abasilumamba bakwe boonse. Lino mwami Ogi nguwakasyeede wamukowa wamagalakata aabantu [H7497: rapha'] ku Balefa. Bulo bwakwe bwakali bwalubulo, bulamfu bwabo bwakali tukokola tuli kkumi atutatu [13.5 mafiiti16], bwamba bwakali bwatukokola tuli cisambomwe [6 mafiiti]. Asunu nkobucili mumunzi wa Labba wa Baamoni (Ciibalusyo 3:1, 11) Bana ba Isilayeli, bakalaililwa aMwami Yahuwah kuti, banyonyoone kufumbwa munzi waku Bashani abantu boonse bakkala muminzi eeyo.\nBa Anakimu: Ba Anakimu bakali balunyungu lwa Anaki, mwana musankwa ookwa Arba (Joshuwa 15:13; 21:11) alimwi bakali kukkala kumusanza lyanyika ya Canaani. Bana ba Isilayeli, nibakali kusololelwa a Joshuwa, bakalaililwa kuti banyonyoone akudilimuna minzi yaba Anakimu yoonse. Bamwi, nokuba boobo, bakatija akutijila ku Gaza, ku Gati, aku Ashdodi (Joshuwa 11:21-23). Davida abalombwana bakwe wakaswaanganya ba Anakimu banjaanji kabazyila kumunzi wa Gati, umwi wakali mupati ncobeni wakali Goliati (1 Samuyele 17:3; 2 Samuyele 21:20-22)\nBa Zuzimu (ba Zamuzummimu): Kubantu basandulula Bbaibbele, Ba Zuzimu, bayeeyelwa kuti bakali bomwe aba Zamuzummimu, aabo bakali kukkala mucooko cakayakidwe mumunzi wansiku ookwa Ammoni. Yahuwah wakabanyoynoona ba Zuzimu kutegwa bana bokwa Loti bakonzye kukona nyika. (Ciibalusyo 2:19-21)\nBa Emimu: Ba Emimu bakali kukkala mucooko cakayakidwe munzi wansiku Moabu. Mwami Yahuwah wakanyonyoona ba Emimu kutegwa bana bokwa Loti bakonzye kukona nyika. (Ciibalusyo 2: 10-12)\nBa Horite: Ba Horite (ba Horimu) bakali kukkala mucooko camunzi wansiku Edomu. Yahuwah wakabanyonyoona ba Horite kutegwa bana bokwa Esau bakonzye kukona nyika. (Ciibalusyo 2:12, 21-22)\nKweendelanya bulembedwe mubbuku lisandulula zintu zyanyika International Standard Bible Encyclopedia, "Ncintu cinga kacili masimpe kuti [ba Rephaimu, ba Anakimu, ba Zamuzummimu, aba Emimu] boonse bakali baluzubo lomwe, bakapedwe mazina aayimpene kubantu aabo mbubakali kuswaanganya." Cintu cilembedwe mu mangwalo acibeela canyika ooko nkobakali kukkala ba Horite amikowa imwi, citondezya kuti boonse bakali cibeela calunyungu lwamukowa mupati.\nBikkila maanu aawa kuti: Yoonse misyobo yaambidwe atala aawa yakatola lubazu munkondo yakacitika mu Matalikilo 14. Eeyi tiiyakali nkondo yasimweenzya kakuba yakukwezyana kusyule pe; yakali nkondo akataa bantu amagalakata aabantu (ba Nephilimu)! Ooyu muzeezo wakuteelela boobu uliswaangene aceeco cilembedwe camusela mutaanzi cokwa, Flavius Josephus, ooyo walo wakaamba kuti "lunyungu lwa nkalakata zyabantu" lwakazundilwa limwi munkondo eeyi.17\n(12) Mwami Yahuwah waambila bana Isilayeli kuti banyonyoone masi aaba Nephilimu, akubedaa luzyalo kumasi amwi.\n“Mwaswena afwiifwi amunzi ooyo ngomuyanda koola, kusaanguna mubape ciindi cakuti balikombye. Kuti bazumina kujalula manjililo, bantu boonse bamumunzi ooyo balaba bazike banu, banoomubelekela lyoonse. Pele kuti tabalikombyi, alimwi babusya nkondo, amubabbatikizye. Mwami Yahuwah wanu waaba munzi ooyo mumaanza aanu, mujaye baalumi boonse apanga. Pele bakaintu, bana, zivwubwa azimwi zyoonse zili mumunzi ooyo, mulakonzya kuzisaala kuti zibe zyanu. Alimwi mulakonzya kubelesya eezyo Mwami Yahuwah nzyaamupa nimwasaala basinkondonyoko. Mbombuboobu mbomweelede kuyoocita kuminzi yoonse iili kulaale anyika yanu.” (Ciibalusyo 20:10-15)\nKunyonyoona masi aaba Nephilimu:\nPele kuminzi yamisyobo eeyo Mwami Yahuwah wanu njayoomupa kuti ndukono lwanu, mutakasiyi cintu niciba comwe cipona pe. Mbubonya mbuli Mwami Yahuwah wanu mbwaakamulailila, amukabanyonyweede limwi, Bahiti, Baamoli, Bakenani, Bapelezi, Bahivi a Bajebusi. Nkaambo inga mulaba nimuccilila ziyanza zibi nzobacita zyakukomba baleza babo, mpawo mubisizye Mwami Yahuwah wanu. (Ciibalusyo 20:16-18)\nLino Mwami Yahuwah, Leza wanu uyoomunjizya munyika eeyo njimuyookkala, alimwi uyoomutandila misyobo iili munyika eeyo. Uyootanda misyobo iili ciloba yanguzu kwiinda ndinywe, iili Bahiti, Bagegasyi, Baamoli, Bakenani, Bapelezi, Bahivi, alimwi a Bajebusi. Mwami Yahuwah, Leza wanu aakwaaba bantu aaba kulindinywe, muleelede kuti mukabajaye boonse buyo mbobabede. Mutakapangi cizuminano ambabo, nikuba kubabeda aalubomba pe. Mutakakwatani ambabo, alimwi mutakalekeli bana banu kuti bakakwatane ambabo pe, nkaambo inga bayooiisya bana banu nzila zyakukomba baleza bambi akubalesya kukomba Mwami Yahuwah, Leza wanu. Aawo Mwami Yahuwah inga wamunyemena akumunyonyoona cakufwambaana. Mboobu mbomweelede kucita kubantu aabo. Mukazimwaye zipaililo zyabo, mukapwayaule misemo yamabwe nkobapailila, mukamwayaule twaanda ntobakombela alimwi mukatente mituni yabo. (Ciibalusyo 7:1-5)\nBbuku lisandulula Mantu Mapati, lyakalembwa aba Stephen Quayle\nKukwabilila luzubo / lunyungu / luzyalo...\nBikkila maanu kuti malailile aa Mwami Yahuwah alisalazyide kulesya kukwatana amasi aaba Nephilimu:\nMutakakwatani ambabo, alimwi mutakalekeli bana banu kuti bakakwatane ambabo pe, nkaambo inga bayooiisya bana banu nzila zyakukomba baleza bambi akubalesya kukomba Mwami Yahuwah, Leza wanu. (Ciibalusyo 7:3)\nEeci cilisalazyide kwaamba kuti Taata Yahuwah wakali kukwabilila lunyungu oomo mwakeelede kuzyalilwa Messiah. Walo wakalomya ncobeni kulesya bana ba Isilayeli kuti batani kunjililani abantu bamasi aaku Canaani. Abumwi bumboni bujata ncobeni bulajanwa mukaambo kakuti mukowa wa Mufutuli Yahushua wakazyila mulukwato lwa Judah amukwaakwe musimbi, Tamar, kuleka mulukwato lwakwe kumukaintu waku Canaani!\nMpoonya Juda wakabona kamwale waku Canaani mwanaa Shuwa. Wakamutola akuyoomunjilila.Nikwakainda ciindi cili mbocibede mukaintu wa Juda, mwana musimbi ookwa Shuwa, mukaintu ookwa Juda, wakafwa. Lino ciindi cakamana dilwe, Juda amweenzinyina Hila Muadulamu bakaya kumunzi wa Timuna, ooko babelesi nkobakali kugela mbelele zya Juda. Nkabela umwi muntu wakaambila Tamaa kuti, “Usozyala uya buya ku Timuna kukugela mbelele zyakwe.” Amvwe boobo wakasamununa zisani zyabumukamufu, wakasama zimbi akulivwumba cisani kumutwe akubusyu, ngooyo waakukkala amanjililo aamunzi wa Enaimu, wakali munzila iiya ku Timuna. Wakalizi kuti lino Syela wakakomena, pele taakwe naakategwa amukwate. Lino Juda naakabona mukaintu ooyo, wakayeeya kuti mwaamu, nkaambo wakalilivumbide kubusyu. Mpoonya wakaleya kumbali lyamugwagwa waya kulinguwe. Asike wamwiita wati, “Koza njanda kuti tubonane.” Taakazi kuti ngumukamwana. Mukaintu ooyo wakati “Ino ulandipa nzi?” Juda wakati, “Ndiyookutumina kapongo kuzwa kubutanga bwangu.” Mukaintu wakati, “Ncibotu, pele usaangune kundipa cisyomezyo cimwi kotanatumina kapongo.” Juda wakabuzya kuti, “Ino ndakupa cisyomezyo nzi?” Mukaintu wakaingula kuti, Ndipe nweenwe akatambo kayo alimwi amusako wako.” Nkabela wakamupa zintu eezyo. Eelyo bakaswaangana, mpoonya mukaintu wakamita. Mpoonya Tamaa wakainka, wakaligwisya cisani ncaakalivumbide kubusyu akusama zisani zyakwe zyabumukamufu. Lino Juda wakaakutuma mweenzinyina kuzwa ku Adulamu kuleta kapongo kutegwa azootambule zisyomezyo zyakwe kuzwa kumukaintu, pele mweenzinyina ooyo taakwe naakazoomujana pe. Wakabuzya-buzya kubaalumi mbaakajana ooko, wakati, “Ino uli kuli mukaintu uulya wakali kumbali aamugwagwa ku Enaimu?” Pele bakaingula kuti, “Taakwe mukaintu mwaamu wakali kukkala aalya pe.” Lino wakainka kuli Juda, waakwaamba kuti, “Taakwe mukaintu mwaamu ngundajana, alimwi baalumi bakooko bati, 'Taakwe mukaintu mwaamu wakali kukkala nkuko pe.' “Mpoonya Juda wakaingula kuti, “Komuleka buyo azitolele limwi zintu ziya nzindakamusiila, nkaambo inga bantu batuseka. Kayi twali mutuminide kapongo aaka, pele toomujana pe.” Lino nikwakainda myezi yotatwe, umwi muntu wakaambila Juda kuti, “Mukamwanaako Tamaa wakalalikwa, alimwi uliminsi.” Eelyo Juda wakalailila kuti, “Amukamweete kuno, mukamutente mane afwe.” Eelyo nibakali kuya bumuleta, Tamaa wakatuma ijwi kuli wisizyala wati, “Mebo ndakaminsigwa amuntu mukamwini zintu eezyo. Amuzilange mubone naa nzizyani, nweenwe akatambo kayo alimwi amusako ooyo.” Lino Juda wakaziziba zintu eezyo, nkabela wakaamba kuti, “Makani aaya ngaamba mukaintu ooyu ngabwini. Walo uliluleme kwiinda ndime. Ime ndime ndabisya, ndakali kweelede kumukwatya kumwanaangu Syela.” Alimwi taakwe naakoona anguwe pe. Lino ciindi cakwe nicakasika kwakajanika kuti wakaminsi bana bamaanga. Mukaintu naakali kuminingana kuti atumbuke, umwi mwana wakagwisya kuboko anze, aawo sikutumbusya wakakujata kuboko ooko, wakakwaanga katali kasalala, waamba kuti, “Ooyu ngomutaanzi kuzyalwa.” Kumane mwana ooyo wakakubweedezya kuboko ooko, nkabela umwi ooyo nguwakazyalwa kusaanguna. Abone boobo sikutumbusya wakaamba kuti, “Amubone, ino wapola buti yebo!” Nkaako wakamuulika kuti Pelezi. Musule awalo umwi ooyu wakazyalwa, kaangidwe antali iisalala kukuboko kwakwe. Wakaulikwa kuti ngu Zelaa (Bala cilembedwe mu Matalikilo 38)\nIbbuku lya musela ookwa Yahushua Munanike, mwanaa David, mwanaa Abrahamu. Abrahamu wakazyala Isaka; alimwi Isaka wakazyala Jakobo; alimwi Jakobo wakazyala Judasi abeeninyina banabokwabo; Alimwi Judasi [Judah] wakazyala Pharesi [Pharez] a Zara waku Thamar; alimwi Pharesi wakazyala Esiromu; alimwi Esiromu wakazyala Aramu; . . . (Mateyo 1:1-3; Bala cilembedwe amuli Luka 3:33.)\nAbumwi bumboni bwamamanino bwakukanza kwa Mwami Yahuwah mukulesya lunyungu lwabana Isilayeli kulisofwaazya aluzubo lwaba Nephilimu baku Canaani, lulajanwa mukuzandula mukowa wabana Isilayeli akubatola buzike kunyika ya Ejipita ooko, nibaazandudwe, bakali kukonzya kukomena akubaa nguzu akuzyalana akuvwuzyanya. Kakwiindide myaka yiinda 400 alimwi kakutaninga ba Kulonga, Mwami Yahuwah wakaambila Abrahamu kuti bana balunyungu lwakwe bayooba beenzu munyika iili kulaale (Ijipita), pele bayoozyokela kunyika ya (Canaani) kufumbwa buyo "busofwaazi bwaba Amoli" bwaakuzulila kucitika.\nMwami Yahuwah wakati kulinguwe, “Bana bako bayooba beenzu munyika imwi iitali yokwabo. Bayooba bazike kubantu banyika eeyo, alimwi bayoolelwa alutuzi lupati kwamyaka iili myaanda yone. Pele ndiyoocisubula cisi eeco ciyoobacita boobo, alimwi bana bako bayootolelela alubono lunji lwacisi eeco baakuzwa mulincico. Lino kwaamba zyako uyoopona buumi buzwide, alimwi uyoofwida muluumuno, uyoozikkwa koli mudaala. Lunyungu lwako luyoozwa mubuzike akuboola alimwi muno munyika muzyalani lyane, nkaambo lino kubisya kwa Baamoli takunasika ampa eeni-eni kuti mbasubule. (Matalikilo 15:13-16)\nMbucakaindila buyo ciindi eeci, swebo tubala kuti Mwami Yahuwah wakabambana cizuminano antoomwe a Abrahamu oomo mwaakasyomezya kuti Walo uyoopa nyika eeyo iikkedwe ba Amoli ayimwi misyobo yaba Nephilimu kulunyungu lwa Abrahamu.\n“Zuba kalibbilide, nikwakasiya, kufwambaana kwakalibonya kalongo kamulilo, kakali kusuka busi bunji, alimwi kwakalibonya amumuni uumwekesya, eelyo kalongo aako amumuni zyakainda akati kazituli eezyo”. (Matalikilo 15:17)\nKulangikaanga Taata Yahuwah wakali kuzumizya masi aabana Canaani (ba Nephilimu) kuti akomene akubaa nguzu akuvwuzyanya, kutegwa muciindi Cakwe ceelede, Walo akabamwayaule boonse balunyungu luzangide akulitondezya Lwakwe kuti ngusinguzuzyonse kwiinda mujanza lyabana ba Isilayeli aabo bakaceede bacisyomeka.\nMalailile ookwa Taata aakujaya bantu bamasi aana Canaani, akali malailile aatagaminide muntu omwe buyo pe . Kulaale kuba mucito wacijayejaye, kunyonyoona mukowa wabana Canaani wakali mucito waluzyalo luteeli alimwi aluyando lutalisumpuli.\nMalailile ookwa Taata aakujaya bantu bamasi aana Canaani, akali malailile aatagamide muntu omwe buyo pe . Kulaale akuba mucito wamajayejaye, kujaya mukowa wabana Canaani wakali mucito waluzyalo luteeli alimwi aluyando lutalisumpuli. Kuti Taata Yahuwah naakalekela masi aakomba mituni aaba Nephilimu kuti azumanane kaatanyonwi, inyika yoonse niyakasofwaazyigwa, alimwi lunyungu lwa Messiah ooyo wakasyomezyedwe, alwalo nilwakasofwaazyigwa, akupa kuti cibe cintu citakonzyeki kuti swebo tukafutulwe.\n[Ncintu] cilaa maanu kuzyiba kaambo keni Mwami [Yahuwah] ncaakali kunga wazumizya lunyungu (lwa mukowa uusofweede) kuti lukkalilile — kwaciindi cilamfu buyo kusikila bantu Bakwe babanyonyoona akubamwaya kuzwa atalaa nyika. Nkaambo nzi? Nkaambo . . . muumicito yakukoma yaba Hebulayo oomo nyika yoonse yakatobela zambangulwe lyameenda mubakatalika kuyoowelwa akuyoowa Mwami YHVH, [Elohimu] wabo — [Elohimu] omwe wakasimpe ookwa Abrahamu, Isaka a Jakobo. [Yahuwah] wakatembaulwa kwiinda mubantu Bakwe bakasalidwe aciindi eeco alimwi eeci cisi cipya ca “bantu bajaya nkalakata zyabantu”bakaimikila kabapa bumboni kumasi woonse kunguzu zyeebeka akasimpe ka Mulengi wajulu anyika ooyo uupona ncobeni.\nLino basikutwela kabatanalala, Lahabu wakatanta atala aaciluli akubaambila kuti, “Ndizi kuti Mwami Yahuwah waaba nyika eeyi kulindinywe, alimwi bantu boonse baliyoowede akaambo kandinywe. Twakamvwa mbuli Mwami Yahuwah mbwaakaandaanya maanzi aalwizi lusalala ciindi nimwakazwa mu Ijipiti. Alimwi twakamvwa ambuli mbumwakajaya Sihoni a Ogi, bami bobilo ba Baamoli bakali kukkala kujwe lyamulonga wa Jolodani. Mbutwakamvwida buyo zyandinywe, lyakatuleka, taakwe naba omwe wakacili aamputo pe. Nkaambo Mwami Yahuwah wanu ngu Leza wajulu aansi aano. (Joshua 2:8-11)\nEelyo kuti yebo wayeeya eeci cisi cisyoonto ncicakacita kumakunga aankalakata eezyo zyakatobela zambangulwe lyameenda, ncintu cuubauba kubona kaambo keni Mwami [Yahuwah] “ncaakazumizya” kuti lunyungu lwaba Nephilimu lukkalilile kusikila wainda muyoba — kulindila buyo kujayigwa abantu Bakwe. Mukucita boobo, Mwami [Yahuwah] wakatondezya kunyika yoonse akubangele bakawa eeco cintu bantu beendelana Anguwe ncobakonzya kucita.18\nAlitembaulwe zina liteeli lyokwa Yahuwah cino ciindi alyoonse kusikila kukabe kutamani. Walo ulizyi mamanino kuzwida kumatalikilo alimwi uliluleme akulondoka mumicito Yakwe yoonse!\nKuli zintu zinjaanji zinga zyaambwa zijatikizya kuzyalana kwabangele bakawa kujulu mu Matalikilo 6, pele eeco tacili cintu ncotuvwuntauzya muciiyo eeci kwiinda buyo ceeco ncotwasanyangula kale. Kaambo keni aawa kaambwa kale mukukosozya makani atala aawa.\nIbbuku lyokwa Enoki\nBantu banji bazwanganina makani aakuti eelyo bbuku lyokwa Enoki, Ibbuku lya Balangilizi kuti naa inga kalili bbuku likonzya kusyomwa kwaamba masimpe aabangele bakawa. Nkamu WLC ayalo kunyina niikaka nokuba kuzumina kuti aayo inga kaali masimpe, pele izuunyene buyo kutondezya kuzwa mu Mangwalo alikke mazwanga aancobeni aakali mu Matalikilo 6. Kumwi ibbuku lyokwa Jasher Book of Jasher alyalo lyakabelesyegwa ciindi aciindi mukuvwuntauzya makani aali mucibalo eeci, pele ooku teesyi kusola kutabilila muzeezo wakuzyalana kwabangele basofweede azintu zyakatobela kucitika kuzwa waawo pe.IBbaibbele, lilikke, lilakonzya kupandulula zyoonse zyakacitika.\nMazuba ookwa Noah\nPele mbweenya mbwaakabede mazuba ngaakali kupona Noah, mbweenya akwalo kuboola kwa Mwanaa muntu mbokuyooba. (Mateyo 24:37)\nEelyo notulangila zintu mu mumuni ooyu, kufumbwa caambwa mukucenjezya kwacishinshimi eeci inga caba cintu cilaa makani mapati kuli ndiswe.\nMumazuba ngaakali kupona Noah, bantu boonse bakasofwaala kwiinda mukucita citondwa cakusanganya luzyalo lwabo aciyanza cikasyidwe cakuzyalana abanyama baimpene luzubo. Ba Nephilimu/ nkalakata zyabantu baku (Matalikilo 6:4) azinyama ziitwa kuti chimera (Jasher 4:18), bakazyalwa kwiinda mukuzyalana kwabuzangi bupati akataa banyama abantu. Mazubaano, tuyaa kubona zintu zisesemya eezi kazicitika mumeso eesu! "Basyaazyibwene bazilengwa leza" bayaa kulipeekezya kupindaula akunyonganya luzubo lwabantu abanyama; balo, kakwiina kweezyeezya nokuba kulilekelela, basofwaazya luzubo oolo Mwami Yahuwah ndwaakaambide kuti "ncintu cibotu kapati" kumatalikilo (Matalikilo 1:31). Ncobeni, tupona mumazuba aamamanino mbuli "mazuba ookwa Noah."\nNzyeezyi zintu zitondwa akusesemya zyakacitika kale mazuba aano mumilimo yakupindaula lunyungu lwazilengwa leza.\nMbeba iilaa kutwi wamuntu\nmbeba zyilaa bongo bwabantu\ncinyama cakazyalwa akataa ngulube amuntu\nmadeede aajisi lunyungu lwa nswi\nmayaa tusulwe aasanganyidwe alunyungu lwamuntu\ntombwe ulaa lunyungu lwanguunguni\nmbelele zilaa myoyo yabantu 15% muntu ambelele\nKuleka buyo kuti kusanganya lunyungu akataa bantu abanyama ciyaa kuba ciyanza cijanwajanwa, pele azisyango zya GMO (zisyango zisanganyidwe lunyungu lwabanyama) ziyaakuvwuzyanya akati kesu akuba cakulya abuzuba. Zyakulya zipindudwe zya GMO nzyakulya zitondwa akusampaula Mwami Yahuwah! Bantu, bacita zitondwa muzina lya "lwiiyo lwazilengwa leza," akubbodoola kuti balakonzya kuyungizya kubotya zintu nzyaakalenga Mwami Yahuwah, eezyo nzyaakaamba kuti "nzibotu kapati", ooko nkunyansya ncobeni alimwi ncintu cimwi akataa zitondezyo zyamazubaano ngotupona.\nBasicikolo ba Bbaibbele banji abaabo bavwuntauzya ba Nephilimu mazubaano, balimasimpe kuti swebo tulaafwi kubona ba Nephilimu kabazyokelamumazubaano aamamanino. Eeci ncintu cikonzyeka kucitika, alimwi kulanga bweende bwazintu zyoonse, cilangilwa kucitika. "Mbweenya mbwaakabede mazuba ngaakali kupona Noah, aalo mazuba aakuboola kwa Mwanaa muntu ayooba mbweenya." (Luka17:26) Mwami Yahuwah atuyumyeyumye myoyo yesu akutupa busongo bwakupona mumazuba aazya kumbele.\n*Woonse Mangwalo aambwa mucibalo eeci azwa mu KJV amazina aasetekene kaabikkidwe oomo.\n1 Ba Gigashite bakasiigwa mu Ciibalusyo 20 mumulongo wamasi aabaku Canaani, pele balisanganyidwe mutumpango tutobela: Ciibalusyo 7, Joshua 3:10, a Joshua 24:11.\n2 "Bana basankwa bokwa Elohimu" (B'nai HaElohim) balajanwa mutumpango tuli 5 mu Cizuminano Cakale: Matalikilo 6:2; Matalikilo 6:4; Joobo 1:6; Joobo 2:1; Joobo 38:7\n3 Mozesi kanjaanji waambwa kuti nguwakalemba bbuku lya Joobo.\n8 Yahushua, mbuli mbwali "Mwanaa mbelele ookwa Yahuwah," wakeelede kubula kampenda. "Mwanaa mbelele wenu wa [Pasika] weelede kuba mwanaa mbelele uutakwe kampenda, mugutu ulaa mwaka omwe: Inywe mweelede kuzandula kuzwa akataa mbelele nokuba mpongo." (Kulonga 12:5) "Nkaambo mbuli mbomuzyi kale kuti inywe tiimwakanununwa azintu zikonzya kunyonyoonwa, mbuli nsiliva agolide, nokuba kuzwa mumyaambo iitakwe mpindu yaziyanza zyabamauso; Pele mwakanununwa abulowa buyandisi bokwa Kristu, mbwaanga Walo ngo mwanaa mbelele uutakwe kampenda nokuba kabata." (1 Petulo 1:18-19)\n9 Bamwi bakasendekezya kuti kwakali ciindi cabili eelyo bangele basofweede nibakazyalana, nkokwaamba kuti bangele bakoonana abamakaintu kuutaninga sika muyoba alimwi kaliindide zambangulwe lya meenda. Nokuba boobo, bumboni buliko butondezya buyo kuti eeco cakacitika ciindi comwe buyo. Kutegwa ujane zinjaanji zyaambilizya makani aaya, kobala cakalembwa cilaa mutwe wakuti Archon Invasion: The Rise Fall and Return of the Nephilim aba Rob Skiba, pp. 31-64.\n11 Mpuwo yazinyama ziitwa kuti chimera (zilaa lunyungu luvweledwe amisyobo yazinyama zyamisyobo yiindene, mbuli kusanganya lunyungu lwabantu abanyama, akusanganya lunyungu lwabanyama baindene antoomwe, azimwi) zilajanwa mumisela minjaanji. Nokuba kuti bantu banjaanji bamwi bakatonkela kumbali makani aaya akwaamba kuti ngakulengelezya buyo, kasimpe keni nkakuti zinyama ziitwa kuti chimera zyakaliko ncobeni alimwi (ambweni nkozicili) asunu. (Jasher 4:18; 36:32; 61:25) "Zinyama zyakazyalwa mukusanganya lunyungu lwa Bantu, banyama, aba Chimera mu Bbaibbele?"\n12(1) Cinyama calubulo ci "Chimera caku Arezzo" ncimwi cizyibidwe kapati cili muzifwanikiso zyaba Etruscani. (400 BC)\n(2) "Centaur..." cifwanikiso cokwa Laurent Marqueste (mu French, 1850–1920). Marble, 1892. Mumbewu ya Tuileries, ku Paris.\n(3) Cibumbwa Cipati caku Giza\n(4) Cibumbwa ca Chimera ku Fontaine Saint Michel, Paris, France.\n(5) Cinyama calunyungu lwasyuumbwa amuyuni ku Egypt\n(6) Inongo ya Cinyama calunyungu lwasyuumbwa amuyuni, nongo yabulongo, 420BC-400BC, Cakabambilwa ku: Attica (Kubukuwa, ku Greece, Attica (Greece))\n(7) Theseus ulwana cinyama ciitwa kuti Minotaur, cifwanikiso cokwa Étienne-Jules Ramey (mu French, 1796–1852). Marble, 1826. Kumbewu ya Tuileries, ku Paris.\n(8) Cibumbwa ca Munjili Cisiya cokwa Shalmaneser III, ncibumbwa cabbwe lisiya lyancoko lyaku Neo-Assyria akumunzi wansiku Nimrud (Kalhu wansiku), Kunyika lyacisi ca Iraq, kacitembaula micito ya Mwami Shalmaneser III (ooyo wakalela akataa 858-824 BC). Cifwanikiso ca zibumbwa zyobile.\n(9) Assyria Shedu\n14 Dr. E. W. Bullinger, Appendixes To The Companion Bible, Appendix 26, http://www.markfoster.net/rn/companion_bible_appendices.pdf.\n15 Inga kacili cintu cikonzyeka kuti "Raphah wakali wisi wamukowa waba Rephaimu, musyobo wabantu bapati wansiku, ooyo wakalaa bantu basyoonto buyo muciindi ca Mozesi." Keil & Delitzsch, Commentary on the Old Testament, Volume 2, Joshua, Judges, Ruth, 1 and 2 Samuel, 2006, p. 680.\n16 Bulo bwa Ogu bwakali bulamfu mafiiti aali 13.5 akukwazama mafiiti 6. Ooku kwakali kupima kwamanjezyeezya kubelesya mayinci aali 18".\n17 Flavius Josephus, Antiquities of the Jews, Bbuku 1, Caandaano 9, 1.9.1, http://www.biblestudytools.com/history/flavius-josephus/antiquities-jews/book-1/chapter-9.html\n18 Rob Skiba, Archon Invasion: The Rise Fall and Return of the Nephilim, 2012, pp. 157-158.


Baroma 11 | Bbaibbele Lili a Intaneti | Bbaibbele lya Busanduluzi Bwanyika Mpya\n11 Aboobo ndibuzya kuti, Sena Leza wakabakaka bantu bakwe? Peepe! Nkaambo andime ndili muna Isilayeli, uuzwa mulunyungu lwa Abulahamu alimwi amumukowa wa Benjamini. 2 Leza kunyina pe naakabakaka bantu bakwe aabo mbaakasaanguna kubikkila maano. Sena tamuzyi ncaamba Magwalo kujatikizya Elija, nakombelezya Leza kuti abasubule bana Isilayeli? 3 Wakati: “O Jehova, bantu aaba bajaya basinsimi bako, bazinyonyoona zipaililo zyako alimwi mebo endikke ndime ndasyaala, eelyo lino bayandaula buumi bwangu.” 4 Pele ino Leza wakamwiingula buti? Wakati: “Ndicijisi baalumi bali 7,000 batamufwugamina Baala.” 5 Aboobo munzila eeyi, kwaciindi cino alimwi nkobali basyeede aabo bakasalwa kwiinda muluzyalo lwa Leza. 6 Lino ikuti naa bakasalwa akaambo kaluzyalo lwa Leza, ikusala ooku takucili akaambo kamilimo pe; nokwali boobo, luzyalo lwa Leza nilwatacili luzyalo pe. 7 Aboobo ino twaambe nzi? Cintu eeco ncobayandaulisya bana Isilayeli tiibakacijana pe, pele aabo bakasalwa bakacijana. Aaba bamwi boonse bakaba basicinguni; 8 mbubonya mbokulembedwe kuti: “Leza wakabacitya kuti babe muŋonzi zyakumuuya, babe ameso aataboni alimwi amatwi aatamvwi kusikila buzuba buno.” 9 Awalo Davida waamba kuti: “Tebulu lyabo beni alibabede kakole, diba, cilebyo alimwi acisubulo; 10 meso aabo aasiye mbi kutegwa bataboni, alimwi lyoonse kaboongomene misana.” 11 Aboobo andibuzye kuti, Sena bakalebwa akuwida limwi? Peepe! Pele kuwa kwabo kwakabapa lufwutuko bantu bamasi kutegwa babape kuba abbivwe. 12 Lino ikuti naa kuwa kwabo caamba zilongezyo kunyika, alimwi ikuceya kwabo caamba zilongezyo kubantu bamasi, elo kaka kuyooba zilongezyo zinji akaambo kamweelwe wabo uukkwene! 13 Lino ndaambaula andinywe nobantu bamasi. Mbwaanga ndili mutumwa kuli bamasi, ndilaulemeka mulimo wangu, 14 ikutegwa ikuti naa cakonzyeka ndicitye baabo bamusyobo wangu kuba abbivwe akufwutula bamwi akati kabo. 15 Nkaambo ikuti kukakwa kwabo kwaamba luyanzano kunyika, ino kutambulwa kwabo kulaamba nzi? Sena tacikabi buyo mbuli kubuka kuzwa kubafwu? 16 Alimwi, ikuti cibeela cibonwa kuti micelo mitaanzi kacisalala, nkokuti mulwi woonse wafulawulu uukandidwe awalo ulasalala; alimwi ikuti muyanda kuusalala, nkokuti ayalo mitabi ilasalala. 17 Nokuba boobo, ikuti naa mitabi imwi yakagonkwa pele nywebo, nokuba kuti muli mutabi wacisamu camaolifa camusyokwe, mwakalumikizyigwa akati kanjiyo akulya zyintu zinono zizwa kumiyanda yacisiko camusamu wamaolifa, 18 mutanoolisumpuli kujatikizya mitabi eeyo. Pele ikuti kamulisumpula kujatikizya njiyo, kamuyeeya kuti tamuli ndinywe pe nomutabilila miyanda, pele miyanda njiimutabilila. 19 Aboobo inga mwaamba kuti: “Mitabi eeyo yakagonkwa kutegwa kulumikizyigwe ndime.” 20 Aayo masimpe! Akaambo kakubula lusyomo kwabo bakagonkwa, pele nywebo muliimvwi akaambo kalusyomo. Lino mutalisumpuli, pele kamuyoowa. 21 Nkaambo ikuti naa Leza tanaakailekela kuzumanana mitabi iini-ini, nkokuti andinywe takamulekeli kuzumanana pe. 22 Aboobo amubone luzyalo lwa Leza abukali bwakwe. Kuli bukali kuli baabo bakawa, pele kulindinywe kuli luzyalo lwa Leza, kufwumbwa kuti mwazumanana muluzyalo lwakwe; buyo-buyo, anywebo muyookwezyulwa. 23 Abalo mbubonya, ikuti tiibazumanana kubula lusyomo, bayoolumikizyigwa; nkaambo Leza ulakonzya kubalumikizya kucinyina alimwi. 24 Nkaambo ikuti nywebo nomwakagonkwa kucisamu camaolifa camusyokwe mwakalumikizyigwa kucisamu camaolifa cisyangidwe mumuunda kakuli tabusyi mboceelede kuba, cinooli cuuba-uba kapati kaka kumitabi eeyi iini-ini kulumikizyigwa alimwi kucisamu camaolifa icinyina! 25 Nkaambo tandiyandi kuti nywebo bakwesu kamutaazyi maseseke aa Leza aaya, kutegwa mutacenjeli mumeso aanu nobeni; kuti cibeela cimwi cabana Isilayeli baba basicinguni, kusikila mweelwe uukkwene wabantu bamasi uyobololwe, 26 aboobo munzila eeyi bana Isilayeli boonse bayoofwutulwa. Mbubonya mbokulembedwe kuti: “Imuvwuni uyooboola kuzwa mu Ziyoni akubalesya kucita micito mibi balunyungu lwa Jakobo. 27 Alimwi eeci ncizuminano cangu ambabo, ndaakugusya zibi zyabo.” 28 Masimpe, ikujatikizya makani mabotu balo mbaasinkondo akaambo kandinywe, pele ikujatikizya baabo mbasala Leza balo mbayandwa akaambo kabamausyi. 29 Lino Leza takausi kujatikizya baabo mbapa zipego akwiita. 30 Nkaambo mbubonya andinywe mbomwatakali kumuswiilila Leza, pele lino mwakafwidwa luse akaambo kakutaswiilila kwabo, 31 mbubonya buyo abalo aaba lino tabaswiilili calo capa kuti mufwidwe luse, kutegwa abalo beni kubagama bafwidwe luse lino. 32 Nkaambo boonse Leza wabajalila antoomwe mukutaswiilila, ikutegwa boonse abafwide luse. 33 Eelyo talweeli kaka lubono, busongo aluzyibo lwa Leza! Eelyo kaka tazitobeleki mbeta zyakwe alimwi kunyina uunga waziteelela nzila zyakwe zyoonse! 34 Nkaambo “ino nguni waizyiba mizeezo ya Jehova, naa nguni waba sikumulaya?” 35 Naa, “Ino nguni wasaanguna kumupa cintu kutegwa cipilusyigwe kulinguwe?” 36 Nkaambo zyintu zyoonse zyakazwa kulinguwe alimwi nkozili kwiinda mulinguwe alimwi akaambo kanguwe. Kulinguwe akube bulemu kukabe kutamani. Ameni.


11 Lino aciindi cimwi wakali kupaila kubusena bumwi mpoonya naakamanizya, umwi wabasikwiiya bakwe wakamwaambila kuti: “Mwami, kotuyiisya mbotweelede kupaila mbubonya Johane awalo mbwaakayiisya basikwiiya bakwe.” 2 Mpoonya wakabaambila kuti: “Nomupaila, amwaambe kuti: ‘Taata, alisalazyigwe zyina lyako. Abuboole Bwami bwako. 3 Kotupa cakulya cesu cabuzuba bwasunu kweelana acakulya ciyandika buzuba buno. 4 Alimwi kotulekelela zibi zyesu, nkaambo andiswe tulabalekelela boonse bajisi milandu kulindiswe, alimwi utatunjizyi mumusunko.’” 5 Alimwi wakabaambila kuti: “Atwaambe kuti umwi akati kanu kajisi mweenzinyina eelyo akati kamasiku waunka kulinguwe akumwaambila kuti, ‘Musa, kondigwasya* zinkwa zyotatwe 6 nkaambo lino aawa ndaswaigwa mweenzuma uuli mulweendo, pele ndinyina cakumupa.’ 7 Pele ooyo kali muŋanda wamwiingula kuti: ‘Koleka kundikatazya. Mulyango wajalwa kale, alimwi bana bangu basyoonto boona kale tulede limwi abulo; tandikonzyi kubuka akukupa cintu cili coonse.’ 8 Ndimwaambila kuti: Masimpe ulabuka natayandi akumupa zyoonse nzyayanda ikutali akaambo kakuti mweenzinyina, pele akaambo kakuti wazumanana kumukombelezya. 9 Aboobo ndimwaambila kuti: Amuzumanane kulomba, eelyo muyoopegwa nzyomulomba; amuzumanane kuyandaula, eelyo muyoojana; amuzumanane kukonkomona, eelyo muyoojalwidwa. 10 Nkaambo muntu uuli woonse uulomba ulatambula, alimwi uuli woonse uuyandaula ulajana, alimwi imuntu uuli woonse uukonkomona uyoojalwidwa. 11 Nkaambo sena nkwali usyi akati kanu uunga ikuti mwanaakwe wamulomba nswi, ulamupa nzoka muciindi canswi? 12 Naa ikuti walomba ji, sena ulamupa kabanze? 13 Aboobo ikuti nywebo nokuba kuti muli babi, mulicizyi kupa zipego zibotu kubana banu, nkokuti Taata uuli kujulu uyooinda kupa muuya uusalala kuli baabo bamulomba!” 14 Aciindi cimwi wakali kutanda daimona lyakali kulesya muntu kwaambaula. Nolyakazwa daimona, muntu ooyo syaataambi wakaambaula. Eelyo makamu aabantu akagambwa. 15 Pele bamwi akati kabo bakati: “Utanda madaimona kwiinda munguzu zya Belezebule imweendelezi wamadaimona.” 16 Nokuba boobo, bamwi ikusola kumusunka bakatalika kumulomba citondezyo kuzwa kujulu. 17 Mbwaakazyi kuyeeya kwabo, wakabaambila kuti: “Bwami buli boonse bwaandeene bulanyonyooka, aŋanda yaandeene ilawa. 18 Aboobo ikuti awalo Saatani waandaana mwini, ino bwami bwakwe bulaima buti? Nkaambo kayi mwaamba kuti nditanda madaimona munguzu zya Belezebule. 19 Ikuti mebo kanditanda madaimona munguzu zya Belezebule, ino bana banu baatandya nguzu zyani? Akaambo kaceeci bayoomubeteka. 20 Pele ikuti munwe wa Leza ngonditandya madaimona, nkokuti Bwami bwa Leza ncobeni bwamusikila kamutabuyeeyeli. 21 Muntu singuzu uuli azilwanyo zikkwene nalindilila ŋanda yakwe, lubono lwakwe lunookwabilidwe kabotu. 22 Pele ikuti umwi uujisi nguzu kumwiinda wamulwana akumuzunda, ulamunyanga zilwanyo zyakwe zyoonse eezyo nzyaakali kusyoma, akwaabanya bamwi zyintu nzyaasaala kulinguwe. 23 Ooyo uutali kulubazu lwangu mulwani wangu, ayooyo uutabunganyi antoomwe andime ulamwaya. 24 “Ciindi muuya uusofweede nuuzwa mumuntu, ulainda mumasena aatakwe maanzi kuyandaula busena bwakulyookezyezya, alimwi watabujana busena waamba kuti, ‘Ndilapiluka kuŋanda yangu nkondakazwa.’ 25 Eelyo wasika ulajana ŋanda eeyo ilikukwidwe akubambwa kabotu. 26 Lino ulainka kuyooleta myuuya iimbi iili ciloba mibi kwiinda nguwo, eelyo yanjila mukati ilakkala mumonya oomo. Aboobo bukkale bwamamanino bwamuntu ooyo bulabija kapati kwiinda bwakusaanguna.” 27 Lino naakacili kwaamba majwi aaya, mukaintu umwi munkamu yabantu wakoompolola akumwaambila kuti: “Ulikkomene mutumbu wakakuyumwide mwida lyakwe akukunyonsya!” 28 Pele Jesu wakati: “Peepe, ibakkomene mbaabo baswiilila jwi lya Leza akulicita!” 29 Lino makamu aabantu naakali kubungana antoomwe, wakatalika kwaamba kuti: “Izyalani eeli ndibi; liyanda kupegwa citondezyo. Pele kunyina citondezyo ncoliyoopegwa ccita buyo citondezyo ca Jona. 30 Nkaambo mbubonya Jona mbwaakaba citondezyo kubantu bamu Nineve, awalo Mwana wamuntu uyooba citondezyo kuzyalani eeli. 31 Mwami mukaintu wakumusanza uyoobusyigwa mu Buzuba bwa Lubeta antoomwe abantu bamuzyalani eeli, eelyo uyoobapa mulandu, nkaambo walo wakaboola kuzwa kumagolelo aanyika kutegwa amvwe busongo bwa Solomoni. Pele amubone! Imupati kwiinda Solomoni mpali aano. 32 Bantu bamu Nineve bayoobusyigwa mu Buzuba bwa Lubeta antoomwe azyalani eeli, eelyo bayoolipa mulandu, nkaambo bakeempwa kumajwi ngaakakambauka Jona. Pele amubone! Imupati kwiinda Jona mpali aano. 33 Amana kuyasya lambe, muntu talisisi naa kulivwunika cisuwo, pele ulalibikka acibikkilo calambe kutegwa aabo banjila bamunikilwe. 34 Liso ndelambe lyamubili. Ikuti liso lyako kalilangide buyo acintu comwe,* mubili wako woonse ulaba mumumuni awalo, pele ikuti liso lyako kalilangide acintu cibi, mubili wako woonse ulaba mumudima awalo. 35 Aboobo, cenjela kutegwa mumuni uuli mulinduwe utabi mudima. 36 Eelyo ikuti mubili wako woonse kaumweka, kuunyina cibeela cili coonse camudima, mubili ooyo woonse unoomweka mbubonya mbuli lambe likumunikila.” 37 Naakamana kwaamba majwi aaya, mu Falisi umwi wakamulomba kuti akalye anguwe. Aboobo wakanjila akukkala kuti balye. 38 Pele mu Falisi ooyo wakagambwa kubona kuti wakaile kulya katasambide kumaanza.* 39 Pele Mwami wakamwaambila kuti: “Lino nywebo noba Falisi, musanzya buyo kunze aankomeki amutiba pele mumyoyo yanu muzwide buyo bulyato abubi. 40 Nywebo nobafwubafwuba! Sena ooyo wakapanga anze tali ngonguwe wakapanga amukati? 41 Nokuba boobo, amupe zyintu zili mumyoyo yanu kazili zipego zyaluse,* eelyo zyintu zyanu zimwi zyoonse ziyoosalala. 42 Pele maawe kulindinywe noba Falisi, nkaambo mulapa cakkumi cazisyu zyaluyuni azisyu zimwi zyoonse, pele tamubikkili maano kubululami aluyando lwa Leza! Eezyi zyintu mwakaleelede kuzicita, pele eezyo zyintu zimwi tiimwakeelede kuzisotoka azyalo. 43 Maawe kulindinywe noba Falisi, nkaambo muyanda zyuuno zyakumbele muzikombelo akwaanzyigwa mumisika! 44 Maawe kulindinywe, nkaambo muli mbuli zyuumbwe eezyo zitalibonyi cakuti bantu baleenda aalinzizyo pele kabatazyi!” 45 Mukwiingula, umwi wabaabo bazyi Mulawo wakamwaambila kuti: “Mwiiyi, mukwaamba boobo watutukila andiswe.” 46 Mpoonya wakati: “Maawe akulindinywe nomuzyi Mulawo nkaambo mutukka bantu mikuli iiminya kunyamuna, pele nywebo nobeni tamusoli kwiiguma mikuli eeyo nokuba akanwe buyo! 47 “Maawe kulindinywe nkaambo muyaka zyuumbwe zyabasinsimi, kakuli bamauso mbabakabajaya! 48 Ncobeni muliizyi micito yabamauso alimwi mulaizuminizya, nkaambo balo bakajaya basinsimi pele nywebo muyaka zyuumbwe zyabo. 49 Akaambo kaceeci busongo bwa Leza abwalo bwakati: ‘Ndiyoobatumina basinsimi abatumwa, eelyo bamwi bayoobajaya akubapenzya, 50 aboobo mulandu wakutila bulowa bwabasinsimi boonse bakajaigwa kuzwa kumalengelo aanyika* uyoopegwa zyalani eeli, 51 kuzwa kubulowa bwa Abelo kusikila kubulowa bwa Zakaliya, iwakajaigwa akati kacipaililo atempele.’ Inzya, ndimwaambila kuti: Mulandu ooyu uyoopegwa zyalani eeli. 52 “Maawe kulindinywe nomuzyi Mulawo, nkaambo mwakanyanga bantu kkii waluzyibo; nywebo nobeni tiimwakanjila alimwi aabo bakali kunjila mwakali kubasinkila!” 53 Lino naakazwa ooko, balembi aba Falisi bakatalika kumubumba canguzu akumubuzya mibuzyo aimbi minji, 54 kabamuteyede kutegwa aamba majwi amwi bamupe mulandu.\n^ Mu Chigiliki, “Ndikweletesye.”\n^ Amubone bupanduluzi buyungizyidwe kuli Mt 6:22, 23.\n^ Ooku nkusamba kweendelana acilengwa caba Falisi. Amubone Mk 7:3.\n^ Amubone bupanduluzi buyungizyidwe kuli Mt 6:2.


Luka 8 | Bbaibbele lili a Intaneti | Bbaibbele lya Busanduluzi Bwanyika Mpya\nBamakaintu ibakali kumukutaukila Jesu (1-3)\nCikozyanyo casikuminza (4-8)\nIkaambo Jesu ncaakali kubelesya zikozyanyo (9, 10)\nCikozyanyo casikuminza capandululwa (11-15)\nLambe talivwumbwi (16-18)\nBanyina abanabokwabo Jesu (19-21)\nJesu waumuzya guwo (22-25)\nJesu waatandila mungulube madaimona (26-39)\nMwana musimbi wa Jairo; mukaintu wajata cisani ca Jesu (40-56)\n8 Nokwakainda kaindi kaniini, Jesu wakeenda muminzi mipati amisyoonto kayaabukambauka akwaambilizya makani mabotu aa Bwami bwa Leza.+ Alimwi bali Kkumi Ababili bakali anguwe, 2 abamakaintu bamwi aabo bakaponesyegwa kumyuuya mibi akumalwazi: Mariya ooyo iwakali kwiitwa kuti Magadalene, ooyo iwakagusyigwa madaimona aali ciloba; 3 Joana+ imukaintu wa Cuza, ooyo iwakali kulanganya ŋanda ya Heroda; Susana alimwi abamakaintu banji aabo ibakali kubakutaukila kwiinda mukubelesya lubono lwabo.+ 4 Lino nkamu yabantu noyakabungana abaabo bakali kumutobela kumunzi amunzi, wakaamba kwiinda mucikozyanyo kuti:+ 5 “Sikuminza wakaunka kuyoominza mbuto zyakwe. Naakali kuminza, izimwi zyakawida mumbali aanzila aboobo zyakalyataukwa mpoonya bayuni bamujulu bakazilya.+ 6 Zimwi zyakawida amwala, eelyo nozyakamena, zyakayuma akaambo kakubula mudumu.+ 7 Zimwi zyakawida mumamvwa, mpoonya mamvwa aakali kukomena antoomwe anzizyo akazisyaanikizya.+ 8 Pele zimwi zyakawida mubulongo bubotu, aboobo nozyakamena, zyakazyala micelo iiyungizyidwe ziindi izili 100.”+ Naakamana kwaamba zintu eezyi, wakoompolola kuti: “Ooyo uujisi matwi aamvwa, aamvwe.”+ 9 Pele basikwiiya bakwe bakamubuzya ncocakali kwaamba cikozyanyo eeci.+ 10 Wakati: “Nywebo mwazumizyigwa kumvwisya maseseke aa Bwami bwa Leza, pele bamwi boonse baambilwa muzikozyanyo+ kutegwa nokuba kuti balabona, kubona kwabo kube kwabuyo, akuti batamvwisyi caambwa nokuba kuti balamvwa.+ 11 Lino bupanduluzi bwacikozyanyo eeci mboobu: Imbuto ndijwi lya Leza.+ 12 Eezyo izyakawida mumbali aanzila mbantu aabo bamvwa mpoonya bacimvwa buyo, Diabolosi ulaboola akuligusya ijwi ilili mumyoyo yabo kutegwa batasyomi akufwutulwa.+ 13 Eezyo izyakawida amwala mbantu aabo banga nobamvwa jwi, balalitambula calukkomano pele banyina miyanda. Balasyoma kwakaindi kaniini buyo, pele ciindi nobasunkwa balawa.+ 14 Eezyo izyakawida mumamvwa mbantu aabo bamvwa, pele akaambo kakuti balanyonganizyigwa akulibilika, lubono+ alimwi azyakulikondelezya zyamubukkale oobu,+ balasyaanikizyigwa alimwi tabazyali micelo iisima.+ 15 Eezyo izyakawida mubulongo bubotu, aaba mbantu bajisi myoyo iiluleme+ alimwi mibotu ibalijatisya jwi ndibamvwa akuzyala micelo cakuliyumya.+ 16 “Kunyina muntu uunga ayasya lambe ulalivwunika cintu naa kulibikka mujungusi lyabulo, pele ulalibikka acibikkilo calambe kutegwa aabo banjila muŋanda bamunikilwe.+ 17 Nkaambo kunyina cintu cisisidwe citakayubununwi, nociba cintu civwumbidwe kabotu-kabotu citakazyibwi akuba antangalala.+ 18 Aboobo amubikkile maano mbomumvwa, nkaambo kufwumbwa uujisi uyoopegwa zinji,+ pele ooyo uutajisi, noziba zyeezyo nzyayeeya kuti ulijisi uyoonyangwa.”+ 19 Lino banyina abanabokwabo bakaboola kulinguwe,+ pele tiibakakonzya kusika afwaafwi anguwe akaambo kankamu yabantu.+ 20 Aboobo wakaambilwa kuti: “Banyoko abanabokwanu baliimvwi anze, bayanda kukubona.” 21 Mukwiingula wakabaambila kuti: “Baama abakwesu mbaaba bamvwa jwi lya Leza akulicita.”+ 22 Bumwi buzuba, Jesu abasikwiiya bakwe bakatanta bwato, mpoonya wakabaambila kuti: “Atuzabukile mutala eliya lyazyiba.” Mpoonya bakaunka.+ 23 Pele bwato nobwakali kweenda, Jesu wakoona. Eelyo kwakasika guwo pati aazyiba cakuti maanzi akatalika kuzula mubwato alimwi bakaba muntenda.+ 24 Aboobo bakaunka kulinguwe akumubusya kabati: “Mwiiyi, Mwiiyi, twafwa!” Mpoonya wakabuka akukalalila guwo amayuwe, eelyo zyakabatama, kwakaumuna wi.+ 25 Mpoonya Jesu wakati kuli basikwiiya bakwe: “Ino lusyomo lwanu luli kuli?” Pele bakayoowa akugambwa kapati, eelyo bakalyaambauzya mulicabo kuti: “Ino mubwini nguni ooyu? Nkaambo ulalailila noliba guwo amayuwe alimwi zilamumvwida.”+ 26 Eelyo bakasika kunkomwe mucooko caba Gerasa,+ icilangene a Galilaya. 27 Jesu mbwaakazwida buyo mubwato akusika mutala, wakaswaanganya muntu wamumunzi iwakanjidwe madaimona. Kwaciindi cilamfwu tanaakali kusama zisani alimwi tanaakali kukkala kuŋanda, pele wakali kukkala kunamaumbwe.+ 28 Naakabona Jesu wakoongolola akufwugama kumbele lyakwe, eelyo ajwi pati wakati: “Ino ndijisi kaambo nzi anduwe Jesu, O Mwana wa Leza Mupatikampatila? Ndakulomba kuti utandipenzyi.”+ 29 (Nkaambo Jesu wakali kulailila muuya mubi canguzu kuti uzwe mumuntu ooyo. Wakali kumunjila ziindi zinji*+ alimwi kanji-kanji wakali kulindililwa akwaangwa nketani ansimbi, pele wakali kuzidunsaula alimwi daimona lyakali kumutola musyokwe.) 30 Jesu wakamubuzya kuti: “Nduwe ni zina?” Wakati: “Makamu,”* nkaambo wakanjidwe madaimona manji. 31 Lino akamukombelezya kuti ataatandili mumulindi uutagoli.+ 32 Lino ooko kwakali tanga pati lyangulube+ izyakali kweembelwa acilundu eeco, aboobo akamukombelezya kuti aazumizye kunjila mungulube eezyo, eelyo wakaazumizya.+ 33 Mpoonya madaimona aayo akazwa mumuntu ooyo akunjila mungulube, kumane tanga eelyo lyakabalikila mujeleele akusotokela muzyiba akunyikila. 34 Pele beembezi nobakabona cakacitika, bakatija akuyooluula makani aaya mumunzi amutunzi. 35 Mpoonya bantu bakaunka kuyoobona cakacitika. Bakaboola kuli Jesu akujana muntu wakagusyigwa madaimona ulikkede kumaulu aa Jesu kasamide alimwi kabateme, eelyo bakayoowa kapati. 36 Aabo ibakalibonena cakacitika bakabaambila mbwaakaponesyegwa muntu ooyo wakanjidwe madaimona. 37 Mpoonya bantu boonse bamuminzi yeengelede cooko caba Gerasa bakalomba Jesu kuti azwe akati kabo, nkaambo bakayoowa kapati. Mpoonya Jesu wakanjila mubwato kuti aunke. 38 Pele muntu ooyo wakagusyigwa madaimona wakali kukombelezya Jesu kuti baunke limwi, pele walo wakamwaambila kuti ajokele, wakati:+ 39 “Kopiluka kuŋanda ukazumanane kuluula ncaakucitila Leza.” Aboobo wakaunka kayaabwaambilizya mumunzi woonse ncaakamucitila Jesu. 40 Eelyo Jesu naakapiluka, inkamu yabantu yakamutambula kabotu nkaambo boonse bakali kumulangila.+ 41 Amubone! Kwakasika mwaalumi uutegwa Jairo; ooyu mwaalumi wakali mweendelezi wacikombelo. Wakavwuntama ansi kumaulu aa Jesu akutalika kumukombelezya kuti aunke kuŋanda yakwe,+ 42 nkaambo mwanaakwe musimbi simuzyalwaalikke iwakajisi myaka iili 12 wakali kufwumba bulamfwu. Jesu naakali kuyaabweenda, makamu aabantu akamubumbilila. 43 Lino kwakali mukaintu iwakali kuciswa kalobola+ kwamyaka iili 12, alimwi tanaakali kukonzya kuponesyegwa amuntu uuli woonse.+ 44 Wakaboola kusyule lya Jesu akujata maaya aacisani cakwe caatala,+ ndilyonya bulowa bwakaleka kuzwa. 45 Aboobo Jesu wakabuzya kuti: “Ino nguni wandiguma?” Boonse nobakali kukazya, Petro wakati: “Omwiiyi, bantu balikubumbilide alimwi akukusyaanikizya.”+ 46 Pele Jesu wakati: “Kuli wandiguma, nkaambo ndalimvwa kuti nguzu+ zyazwa mulindime.” 47 Naakabona kuti wazyibwa, mukaintu ooyo wakaboola kakankama akufwugama kumbele lyakwe akwaamba kumbele lyabantu boonse cakamupa kuti amugume ambwaakaponesyegwa mpoona-mpoona. 48 Pele wakamwaambila kuti: “Mwanaangu, lusyomo lwako lwakuponya. Koya muluumuno.”+ 49 Naakacili kwaambaula, umwi iwakali kwiiminina mweendelezi wacikombelo ooyo wakaboola akumwaambila kuti: “Mwanaako musimbi wafwa kale; koleka kumukatazya Mwiiyi.”+ 50 Jesu naakamvwa makani aaya, wakamwiingula kuti: “Utayoowi pe, kosyoma buyo, eelyo mwanaako ulapona.”+ 51 Naakasika kuŋanda kunyina ngwaakazumizya kunjila anguwe ccita buyo Petro, Johane, Jakobo alimwi abausyi abanyina musimbi ooyo. 52 Pele bantu boonse bakali kulila akoomoka akaambo kamusimbi ooyo. Aboobo wakati: “Kamuleka kulila,+ nkaambo tafwide pe, pele uloona.”+ 53 Aboobo bakatalika kumuseka, nkaambo bakalizyi kuti wakalifwide. 54 Pele wakamujata kujanza akumwiita wati: “Omwana, buka!”+ 55 Mpoonya muuya*+ wakwe wakapiluka, eelyo wakabuka ndilyonya,+ alimwi Jesu wakalailila kuti musimbi ooyo apegwe cakulya. 56 Bazyali bamwana ooyu bakakkomana kapati, pele wakabalailila kuti bataambili muntu uli woonse cakacitika.+\n^ Naa ambweni, “Kwaciindi cilamfwu wakalimujisi.”\n^ Mu Chigiriki, “Legioni.”


Kuwa kwa “Babuloni Mupati” (1-8)\n“Amuzwe mulinguwe, nobantu bangu” (4)\nMalila aakuwa kwa Babuloni (9-19)\nKusekelela kujulu akaambo kakuwa kwa Babuloni (20)\nBabuloni uyoowaalwa mulwizi mbubonya mbuli bbwe (21-24)\n18 Nozyakamana zintu eezyi ndakabona mungelo aumwi kaseluka kuzwa kujulu anguzu zinji, mpoonya nyika yakamweka abulemu bwakwe. 2 Eelyo wakoongolola ajwi lyanguzu ulaamba: “Wawa! Babuloni Mupati wawa,+ alimwi waba busena bukkala madaimona abwina bwamuuya uuli woonse uusofweede alimwi amayubilo aabayuni boonse basofweede alimwi basulaikidwe!+ 3 Nkaambo akaambo kawaini waluunyaunya* lwabwaamu* bwakwe, masi oonse acegwa,+ alimwi bami bamunyika bakacita bwaamu anguwe,+ alimwi basambazi* bakavwuba kwiinda munguzu zyalubono lwakwe lunji ndwatakaanya cakutalisenda.” 4 Mpoonya ndakamvwa jwi alimbi kuzwa kujulu kalyaamba kuti: “Amuzwe mulinguwe, nobantu bangu,+ ikuti kamutayandi kujatikizyigwa azibi zyakwe, alimwi ikuti kamutayandi kusikilwa zipenzyo zyakwe zimwi.+ 5 Nkaambo zibi zyakwe zyalundana kusikila kujulu+ alimwi Leza waiyeeya micito yakwe iitaluleme.*+ 6 Amumucitile mbubonya mbwaakabacitila bamwi,+ inzya, amuyungizye ziindi zyobilo kumucitila zintu eezyo nzyaakacita walo;+ munkapu oomo+ mwaabikkide zyakunywa zyamuvwele-vwele, amumuyungizizye ziindi zyobilo kumubikkila zyakunywa zyamuvwele-vwele.+ 7 Mbubonya buyo mbwaali kulipa bulemu alimwi akutakaanya lubono lwakwe lunji cakutalisenda, mbubonya oobo mbomweelede kumupenzya akumulizya. Nkaambo mumoyo wakwe uzumanana kwaamba kuti, ‘Ndilikkede aano ndemwami mukaintu, tandili mukamufwu alimwi kunyina pe nondiyakoomoka kulila.’+ 8 Nkakaambo kaako mubuzuba bomwe buyo mapenzi aakwe ayoomusikila, lufwu, koomoka kulila alimwi anzala, alimwi uyakuumpwa amulilo cakumaninina,+ nkaambo Jehova* Leza iwakamubeteka, ulaanguzu.+ 9 “Lino bami bamunyika ibakacita bwaamu* anguwe akutakaanya lubono lunji cakutalisenda bayoomulila akulyuuma acamba akaambo kakuusa, baakubona busi bwakupya kwakwe kabuuntumuka. 10 Bayakwiimina alaale akaambo kakuyoowa kupenzyegwa kwakwe akwaamba kuti: ‘Maawe, maawe, omunzi mupati,+ Babuloni omunzi muyumu, nkaambo muwoola lyomwe buyo lubeta lwako lwasika!’ 11 “Abalo basambazi bamunyika balamulila akoomoka nkaambo kunyina uucuula makwebo aabo oonse, 12 makwebo oonse aangolida, aansiliva, aamabwe mayandisi, aangale, aazisani zibotu zyuuba-uba, zyacisombo, zyandeketela alimwi azisalala pyu; alimwi azintu zyoonse zipangwa kuzwa kuzisamu zinunkilila; amisyobo iili yoonse yazintu zipangwa ameja aabazovwu alimwi amisyobo iili yoonse yazintu zipangwa kuzwa kuzisamu zidula kapati alimwi akuzwa kumukuba, butale alimwi abbweluuma lyeebeka; 13 alimwi asinamoni, amomo,* tununkilizyo, mafwuta aanunkilila, tununkilizyo twalibano, waini, mafwuta aamaolifa, busu busetede, wiiti, ŋombe ambelele, alimwi amabbiza, ŋola, bazike alimwi abuumi bwabantu. 14 Inzya, micelo mibotu njowakali kulombozya yazwa kulinduwe, alimwi zintu zyoonse zibotu kapati alimwi zyeebeka zyakumanina doo, tazikajanwi limbi pe. 15 “Basambazi ibakali kusambala zintu eezyi, ibakavwuba akaambo kanguwe, bayakwiimina alaale akaambo kakuyoowa kupenzyegwa kwakwe alimwi bayoolila akoomoka, 16 kabaamba kuti: ‘Maawe, maawe, omunzi mupati, iwakali kusama zisani zibotu zyuuba-uba, zyacisombo alimwi azisalala pyu, alimwi akulibotya kapati azintu zyakapangwa angolida, mabwe mayandisi alimwi angale,+ 17 nkaambo muwoola lyomwe buyo oluya lubono lunji kapati lwanyonyoonwa!’ “Alimwi mupati wabasikweenzya mato uuli woonse amuntu uuli woonse weendeenda aalwizi, alimwi abasimato abaabo boonse baponena alwizi, bakaima alaale 18 akoongolola nobakali kulanga busi bwakupya kwakwe ibwakali kuuntumuka akwaamba kuti: ‘Ino munzi nzi uuli mbuli munzi mupati ooyu?’ 19 Bakalitila bulongo amitwe yabo akoongolola, kabalila akoomoka balaamba: ‘Maawe, maawe, omunzi mupati, oomo mobakavwubila boonse aabo ibakajisi mato mulwizi akaambo kalubono lwakwe, nkaambo muwoola lyomwe buyo wanyonyoonwa!’+ 20 “Amusekelele akaambo kaceeco cacitika kulinguwe nojulu,+ alimwi andinywe nobasalali,+ nobaapostolo alimwi anobasinsimi, nkaambo Leza wamubetekela akumupeda cisubulo kulinguwe!”+ 21 Mpoonya mungelo singuzu wakanyamuna bbwe lili mbuli ziyo pati akuliwaala mulwizi, ulaamba: “Oobu mbombubo Babuloni imunzi mupati mbouyoowaalwa ansi mukulaba kwaliso, alimwi kunyina nouyoojanwa limbi pe.+ 22 Alimwi mulinduwe kunyina nokuyoomvwugwa limbi jwi lyabaimbi baimba kumwi kabalizya tuntimbwa twabo naa lyabaimbi bambi buyo naa basimintolilo nobaba basimyeembo. Alimwi mulinduwe tamukajanwi limbi basyaabupampu mumulimo uuli woonse, alimwi takukamvwugwi limbi kuvwuuma kwaziyo mulinduwe. 23 Kunyina nouyoomunika limbi mulinduwe mumuni walambe, alimwi takukamvwugwi limbi jwi lyasibwiinga alyanabwiinga mulinduwe; nkaambo basambazi bako mbambabo bakali basizyuuno zyaatala bamunyika, mbwaanga kwiinda mumicito yako yakusyoma mizimo+ masi oonse akeenwa. 24 Inzya, mulinguwe mwakajanwa bulowa bwabasinsimi abwabasalali+ alimwi abwabantu boonse buyo ibakajaigwa anyika.”+\n^ Naa “wabukali.”\n^ Naa “waiyeeya milandu yakwe.”\n^ Naa “atununkilizyo twaku India tulungwa mucakulya.”


“Ameni” Wako Ulayandikana Kuli Leza\nBALA MU Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chin (Hakha) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Czech Dakota Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Finnish Fon French Ga Garifuna Georgian German German Sign Language Gitonga Greek Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Persian Pidgin (West Africa) Polish Polish Sign Language Ponapean Poqomchi' Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nJEHOVA ububona kabuyandikana loko bukombi bwesu. Jehova ‘ulabaswiilila akubamvwa’ babelesi bakwe alubo zintu zyoonse nzituchita mubukombi ulazibona, nikuba kazili ziniini. (Malk. 3:16) Muchikozyano, atulange-lange bbala nditubelesya kwaziindi zyiingi. Ndibbala liti “ameni.” Jehova ukubona kakuyandikana na kwaamba bbala eeli fwiifwi? Iiyi, ukubona kakuyandikana! Kuti tuzibe kuti nkamboonzi nakubona kakuyandikana, atulange-lange nzilyaamba bbala eeli ambulibelesedwe muBbayibbele.\n“BANTU BOONSE BAYAKWAAMBA KUTI, ‘AMENI!’”\nBbala lyaambwa kuti “ameni” muChitonga, lyaamba kuti “akube boobo” naakuti “mbubo, achichitike.” Lizwa kubbala lyachiHebbrayo lyaamba kuti “syomeka.” Chimwi chiindi lyakali kubelesegwa munkuta. Chiindi muntu naamaninsya kukonkezya, wakali kwaamba kuti “ameni,” kutondeezya kuti nzyaawamba nzyachoonzyo akuti ulazizumina zyoonse zitachitike. (My. 5:22) Kwaamba kuti “ameni” kunembo lyabantu, kwakali kupa kuti azuzikizye chisyomezyo chakwe.—Neh. 5:13.\nChikozyano chipati chitondeezya mbulyakabelesegwa bbala lyakuti “ameni,” chijanika muli Deuteronomo chaandaano 27. MaIsrayeli nibakanjila muNyika Yachisyomezyo, bakabungana aakati kaChilundu chaEbbala achaGerizimu kuti bamvwe kubalwa kwaMulawu. Teebakeelede kuuswiilila luzutu pesi bakeelede kutondeezya kuti bawutambula Mulawu. Bakachita oobo kwiinda mukusandula kuti “Ameni!” nikwakali kubalwa mapenzi ngibakali kukonzya kuswaana kuti baleka kuswiilila. (Dt. 27:15-26) Yeeyela musindo wakaba chiindi zyuulu zyabaalumi, banakazi abana nibakali kusandula amajwi aali aajulu! (Jos. 8:30-35) Kweelede teebakaaluba pe majwi ngibakaamba mubuzuba oobo. MaIsrayeli aabo bakazizuzikizya nzibakaamba nkaambo Bbayibbele liti: “Nkabela bana ba-Israyeli bakamanina Jehova milimo amazuba oonse aa-Joshua, amazuba oonse abapati ibakacisyeede Joshua naakafwa, ibakabwene milimo ya-Jehova njaakacitila ba-Israyeli.”—Jos. 24:31.\nAlubo Jesu wakabelesya bbala lyakuti “ameni” kutondeezya kuti nzyaakali kwaamba zyakali zyachoonzyo pesi wakalibelesya munzila iisiyene abamwi. Jesu taakabelesya bbala lyakuti “ameni” (lyakasandululwa kuti “nchobeni” muChitonga) chiindi umwi muntu naamaninsya kwaambuula pesi wakali kulibelesya katanaamba amwi majwi, kuti atondeezye kuti nzyayanda kwaamba nzyachoonzyo. Chimwi chiindi Jesu wakali kwiindulula bbala eeli kwiinda mukwaamba kuti “ameni ameni,” lyakasandululwa kuti ‘nchobeni.’ (Mt. 5:18; Joh. 1:51) Wakali kutondeezya baswiilizi kuti nzyaakali kwaamba nzyachoonzyo. Jesu wakali aachoonzyo anzyaakali kwaamba nkaambo wakapedwe chilongezyo chakuzuzikizya zisyomezyo zyaLeza zyoonse.—2 Kor. 1:20; Ciy. 3:14.\n“BANTU BOONSE BAKAAMBA KUTI, ‘AMENI,’ AKUTEMBAULA JEHOVA”\nMaIsrayeli bakali kwaamba kuti “ameni” nibakali kutembawula Jehova anibakali kukomba. (Neh. 8:6; Int. 41:13) Kwaamba bbala eeli, nikwamana kukombwa, kwakali kutondeezya kuti baswiilizi balazizumina zyaambwa munkombyo. Eezi zyakali kupa kuti boonse batole lubazu akubotelwa kukomba Jehova. Nzizyo zyakachitika chiindi Mwaami Davida naakeeta Bbokesi lyaJehova kuJerusalemu. Kupobwe lyakatobela, Davida wakaamba nkombyo yakali kuzwa aansi aamoyo yakazooba lwiimbo lujanika muli 1 Makani 16:8-36. Majwi ngakaamba akabasika aamoyo “mpawo bantu boonse bakaamba kuti, ‘Ameni,’ akutembaula Jehova.” Nisimpe, kuvwiililaamwi nkubakachita, kwakatondeezya kuti bakali kubotelwa kukomba Jehova kabali aamwi.\nMaKristu bamumwaanda wamunyaka wakusaanguna ambabo bakali kulibelesya bbala lyakuti “ameni” nibakali kutembawula Jehova. Balembi baBbayibbele, bakali kulibelesya mumagwalo ngibakali kulemba. (Rom. 1:25; 16:27; 1 Pet. 4:11) Muli Chiyubunuzyo, Bbayibbele litondeezya zilenge zyamuuya kujulu kazilumbayizya Jehova kwiinda mukwaamba akuti: “Ameni, Amumutembaule Ja!” (Ciy. 19:1, 4, NW) MaKristu bakusaanguna chiindi chiingi bakali kwaamba kuti “ameni” nikwamana kukombwa kumiswaangano yabo. (1 Kor. 14:16) Pesi teebakali kulyaamba luzutu bbala eeli kabatabikkilide maanu.\nNKAMBOONZI KWAAMBA KUTI “AMENI” NIKUYANDIKANA?\nKuziba mbubakali kulibelesya bbala lyakuti “ameni” bakombi baJehova bachiindi, kupa kuti tuzibe kuti nkamboonzi nitweelede kulyaamba kumamanino aankombyo. Chiindi nitwaamba kuti “ameni” nitukomba atulikke, tutondeezya kuti tuli aachoonzyo anzitwaamba. Nikuba chiindi nitwaamba kuti “ameni” mumoyo kumamanino aankombyo yapegwa aali bantu biingi, ngatulikutondeezya kuti tulazizumina zyaambwa. Atubone tumwi twaambo tutondeezya kuti nkamboonzi nikuyandikana kwaamba kuti “ameni.”\nKutondeezya kuti tulikuswiilila nikuli kukombwa. Tukomba Jehova kutali kwiinda mukuzumina zyaambwa munkombyo luzutu pesi kuswaanizya ambutuchita chiindi nikukombwa. Chiyandisyo chesu chakwaamba kuti “ameni,” chipa kuti tuswiilisisye nikuli kukombwa.\nTulijisini abakombima. Nkombyo zipegwa aali bantu biingi, zipa kuti tumvwe makani aakozyenie angibalikumvwa bamwi mumbungano. (Inc. 1:14; 12:5) Kwaambilaamwi abakombima kuti “ameni,” kupa kuti tujatane. Alubo kwaamba kuti “ameni” kupa kuti Jehova asandule nkombyo zyesu nzitukumbila katulaamwi, nikuba kuti twavwiilila aajulu naakuti mumoyo.\nKwaamba kuti “ameni” nkutuchita kupa kuti Jehova atembawulwe\nKutondeezya kuti tuli kutembawula Jehova. Jehova ulazibona zyoonse nzituchita mubukombi bwesu nikuba kazili ziniini. (Lk. 21:2, 3) Ulaabona makanze eesu azintu zili mumyoyo yesu. Nikuba chiindi nituli kuswiilila miswaangano aafooni, tulakonzya kuba aachoonzyo chakuti Jehova ulakumvwa kwaamba kwesu kwakuti “ameni.” Chiindi nitwaamba kuti “ameni,” tutondeezya kuti tuli aamwi abamwi kumiswaangano mukutembawula Jehova.\nKwaamba kuti “ameni” nkutuchita kulakonzya kubonekaanga nkantu kaniini pesi kuyandikana loko. Limwi bbuku lipandulula makani aamuBbayibbele lyakati, “kwiinda mukubelesya bbala eeli limwi,” bakombi baLeza batondeezya kuti zyaambwa “balazisyoma, balazizumina akuti bali abulangilizi mumyoyo yabo.” Tusyoma kuti kwaamba kuti “ameni,” nkutuchita chiindi choonse kunoomubotezya Jehova.—Int. 19:14.\nWeelede Kwaamba Kuti “Ameni” Na Chiindi Choonse?\nKwaamba kuti “ameni” kuyandikana loko. Pesi tweelede kuchita biyeni kuti uulikukomba waamba zitali nzizyo? Tweelede kuleka na kwaamba kuti “ameni”? Tatweelede kuleka pe nkaambo Jehova ulizi kuti chimwi chiindi twaamba majwi aatali ngawo pesi taabikkili maanu pe. Kuti twabikkila maanu kuli nzyalikweezya kwaamba umwi nalikukomba, tatukabikkili maanu kumajwi ngaawamba aatali ngawo.\nKubbazu limwi, tatwaambi pe kuti “ameni” ajwi lili aajulu naakuti mumoyo chiindi muntu uutali Kamboni naakomba. Pesi kujana twachita biyeni kuti katuliwo muntu ooyo nalikukomba? Muchikozyano, kulakonzeka kuti tuli amuswaangano wamuchilawu mpawo kwakumbilwa umwi muntu kuti akombe, naakuti silutwe mumpuli uutali Kamboni, wasala kuti akombe. Tweelede kuchita biyeni?\nKuti twaba muchiimo chili boobo, tulakonzya kusala kuumuna pesi munzila yabulemu. Tatweelede kwaamba pe kuti “ameni”; naakuti kujatana kumaboko nikuli kukombwa, nkaambo kuti teetwachita oobo tunooli tulikutondeezya kuti tuli kubbazu limwi ambabo. Tulakonzya kusala kukombela mumoyo pesi tatweelede kubbusya pe kuti “ameni” nkaambo kuti twabbusya balakonzya kubonaanga twali aamwi nibali kukomba. Kuti bantu aabo basala kwiimikila nibalikukomba, zilaba kulindiswe kuti twiimikile na mbuuli mbabo naakuti pe, nkaambo kwiimikila naakuti kukotama teekukomba pe. MuKristu umwi awumwi weelede kubona kuti ulachita biyeni muchiimo chili boobo alubo taakwe muntu weelede kumupa mulandu akusala kwakwe.\nZyaambwa aajulu zitondeezya kuti nkamboonzi kwaamba kuti “ameni” nikuyandikana kuli Jehova.